Туғандарҙы яҡынайтҡан дуҫлыҡ, хөрмәт байрамы » Архив газеты "Йәшлек"\n– Хужалыҡта барлығы 520 кеше эшләй, – тип башланы һүҙен Рәмил Ғиниәт улы. – Беҙҙә эшһеҙлектән зарланғандар юҡ. Малсылыҡта ла, игенселектә лә эш етерлек. 5200 баш эре мал, 300 баш йылҡы тотабыҙ, быйыл 4 мең гектар бойҙай, 2,5 гектар арыш, бер мең гектар кукуруз, 3 мең гектар көнбағыш, 500 гектар шәкәр сөгөлдөрө сәстек. Башҡаларын һанап та тормайым. Техника үҙебеҙҙеке, ситтән йәлеп итмәйбеҙ. Быйыл биш сапҡыс, лизингыға тракторҙар, КамАЗ алдыҡ. Мал аҙбарына заманса реконструкция башларға торабыҙ. Бер һүҙ менән әйткәндә, ҡотлоюлдар эшләй ҙә, ял да итә белә. Ана, үҙегеҙ күреп тораһығыҙ, күпме ауылдашыбыҙ ҡайтҡан – һыйлы өҫтәл, ихлас йөҙ, дәртле көй-моңдар менән тыуған ауылына ҡайтҡан хөрмәтле ҡунаҡтарын ҡаршылаған ихаталар ауыл урамдарын ысын байрам үҙәгенә әйләндерҙе.\nТуғандарҙы барлау – киләсәк быуынды тәрбиәләү. Яҡындарыңа хөрмәт күрһәтеү, туғандарға булған ихтирам үҫеп килгән быуында сағылыш тапмай ҡалмай. Халҡыбыҙҙың матур йолаһына әүерелгән был байрам туғанлыҡ ептәрен, быуындар бәйләнешен нығытыусы, ата-бабаларыбыҙ нигеҙен һаҡлаусы изге сара ла ул.\n– Атабыҙ Ибраһим булған. Ул – ошо ауылға килеүселәрҙең береһе. Уның Боҫҡон, Аҡһары, Яманһары исемле улдары ошонда төпләнгән инде, – юрист, лингвист, тарихсы Рамаҙан ағай Ибраһимов, хаҡлы ялда булыуына ҡарамаҫтан, нәҫеленең шәжәрәһен барлау өҫтөндә эшләй. – Ауыл халҡы, бигерәк тә йәштәр өсөн был байрам сикһеҙ рухи әһәмиәткә эйә. Өҫтәүенә, Ҡотлоюлда был сара тәүгә үтә. Яҡын киләсәктә Шәжәрә байрамын да ойошторһаҡ, өҫтөмдән бер бурыс төшкәндәй булыр ине.\nЯҡшембәт ауыл биләмәһе хакимиәте башлығы Рәүеф Абдуллиндың тырышлығы күҙгә салынмай буламы: ауыл төҙөкләндерелгән, буш торған йорттарға тиклем тәртипкә килтерелгән, ихаталар, ҡоймалар буялған. Фәтҡулла Ғайса улы Аҡһаровтың ихатаһы ғына ни тора. Дүрт тиҫтәнән ашыу ғүмерен малсылыҡ эшенә бағышлаған хаҡлы ялдағы ағайҙың шөғөлөн улы Азамат дауам итә. Ферма мөдире булып эшләгән егет кәләше Гөлфиә менән ике ул тәрбиәләй.\n– Ағас ултырттым, йорт һалдым, малайҙар үҫтерәм, тимәк, мин ысын ир-егет, – тип мәрәкәләп тә алды булдыҡлы хужа.\nАуылдың ағинәйҙәре Рәхимә Аҡһарова, Нәсихә Еленкина, Таймаҫ ауылына килен булып төшкән Фәғилә Әлмөхәмәтоваларҙың йөҙө ҡартайған көндәрендә ошо күркәм байрамдың шаһиты булыу ҡыуанысынан балҡый ине. Рәхимә Мөхәмәҙи ҡыҙы Ҡотлоюлда ярты быуаттан ашыу ғүмер кисерә, биш балаһының балаларын күрергә яҙғаны өсөн яҙмышына рәхмәтле. Ә Фәғилә Ғәҙелша ҡыҙы ейән-ейәнсәрҙәре, бүлә-бүләсәләренең иҫәбен теүәл генә әйтә алманы.\n– Бик күп улар. Барыһын да бер тигеҙ яратам. Бына ошо көндәрҙә Рөстәм ейәнемдең никахын үткәрҙек, туйы ла булырға тора. Бәхетле генә булһын инде балаҡайым, – тине Фәғилә инәй.\nИбраһимовтар ғаиләһе ихатаһының хужабикәһе Рәшиҙә Мөҡим ҡыҙы, төрлө тарафтан ҡайтҡан балаларына һөйөнөп:\n– Бар бәхетем – балаларымда. Ҡайтҡандарын дүрт күҙ менән көтөп алам. Әлдә янымда киленем Ләйсән бар, – тип бәхетле йылмайҙы.\nНафиҡ Ҡотләхмәт улы менән Фәрҙәнә Байтүрә ҡыҙы Боҫҡановтар ихатаһына ла һуғылмай булдырманым.\n– Дүрт тиҫтә йылға яҡын сөгөлдөр үҫтерҙем. Хәҙер был эшемде улдарым Рузил менән Ишбулды дауам итә. Икәүләп 500 гектар сөгөлдөр үҫтереп-тәрбиәләп, ауыл халҡын утау эшенән ҡотҡара улар, – хеҙмәте өсөн орден-миҙалдар менән бүләкләнгән Нафиҡ ағайҙың әле лә дәрте ташып тора. – Тик бына әлеге яңы маркалы тракторҙарға ултырып булманы. Аяҡтарым ауыртмаһа, билләһи, сығып китер инем сөгөлдөр баҫыуына.\nКүп йылдар һауынсы булып эшләгән Фәрҙәнә инәй ауыл советына ла, райондыҡына ла депутат итеп һайлана, ә бөгөн ул, оло йәштәмен тип тормай, эшҡыуарлыҡ менән шөғөлләнә – кибет тота.\nНәзир менән Альбина Хәйбуллиндарҙың йәш ғаиләһен дә телгә алмай үтеү мөмкин түгел. Тырыш егет колхозда ла эшләргә өлгөрә, йорт-ҡура эштәрен дә бөтөрә, кәртә тултырып малын да аҫрай, 80 йәшлек әсәһе Гөлбаныу Байтүрә ҡыҙын да тәрбиәләй. Хужа көнө буйы эштә булғас, балалар күберәк әсәләре, өләсәләре ҡарамағында.\n– Дүрт ул тәрбиәләп үҫтерҙем, туғыҙ ейән-ейәнсәрем бар, килендәрем, күҙ теймәһен, уңған, ҡулдарында ғына йөрөтәләр, өрмәгән ергә ултыртмайҙар, – тип Гөлбаныу инәй шатлығы менән ихлас бүлеште.\nАуыл мәҙәниәт йорто алдындағы байрам концертында Яҡшембәт, Ҡотлоюл ауылдарының үҙешмәкәр артистарының сығышын да халыҡ яратып ҡабул итте.\nБарыһының да йөҙҙәрендә шатлыҡ-ҡыуаныс сатҡылары балҡытҡан сара ауылдаштарҙы тағы ла яҡынайтты. Йәш быуын шуның әһәмиәтен аңлап, халҡыбыҙҙың изге йолаларына тоғро ҡалһын ине.\nКөйөргәҙеләр фиҙакәр эшләй


«Йәшәргә тырышам» » "Урал" гәзите\nЕгеттәр кеүек тура баҫып йѳрѳгән, йәштәр кеүек кѳр тауышлы Малыбай Дәүләтша улы МѲХӘМӘҘИЕВтең 94 йәштә булыуына ышанғы ла килмәй. Гәзит-журнал уҡып, телевизор ҡарап, ил, донъя яңылыҡтары менән ҡыҙыҡһынып йәшәй ул. Һуғыш ваҡытында ауыр эштән күңеле һыҙлаған мәлдәрҙә: «Эй, Хоҙайым, исмаһам, 50 йәшкә етһәм ине», - тип хыяллана. Тормошто яратҡан изге күңелле, эшһѳйәр, егәрле егеттең уй-теләктәрен фәрештәләр ишетеп торғандыр. Үҙенең 94 йәшкә етеүен Малыбай Дәүләтша улы бер мѳғжизә итеп ҡабул итә.\n- Мин күргән ауырлыҡтарҙы дошманыма ла теләмәйем. 1921 йылда Кѳйѳк ауылында тыуҙым, әммә паспортыма 1922 йылда тыуған тип яҙғандар. Миңә 6 ай тигәндә әсәйем мәрхүмә булып ҡала. 12 йәшкә тиклем үгәй әсәй тәрбиәһендә үҫтем. 1932 йылда «кулак» мѳһѳрѳ тағып, атайымды алып киттеләр. Шулай итеп, 13 йәштән миңә үҙаллы тормош башларға тура килде. Хеҙмәт юлымды Егәҙе леспромхозының Ѳскәзә участкаһында күмер йыйып башланым. Барактарҙа йәшәнек. Беҙ Кѳйѳктән Ғѳбәйҙулла Саттаров менән икәүләп эшләнек. Кѳйѳктәге башланғыс мәктәптең II класын ғына тамамларға тура килде. Беҙҙе Исмаҡайҙан килгән Сәлимйән Хафизов тигән кеше уҡытты. Ул саҡтарҙа Кѳйѳктә лә, Сырышҡыла ла мәктәп, магазин булды. Хәҙер ошо ауылдарҙа бер йорт та ҡалмауына ышанғы ла килмәй. 18 йәшем тулғас, мине Зилим участкаһына ағас ҡырҡырға ебәрҙеләр. Ѳйрәнеп китеүе бигерәк ауыр булды, әммә астан үлмәҫ ѳсѳн бѳтәһенә лә түҙҙек, сѳнки норма үтәгәндәргә карточка менән 800 грамм арыш икмәге бирҙеләр. Мин бәләкәйҙән эшкә шәп булдым, бында ла тырышып эшләнем, хатта ике норма үтәй башланым. Үтә тырышлығым арҡаһында һуғышҡа алманылар. Үтенеп һораһам да, һинең һымаҡ эшләгәндәр бында ла кәрәк, тип ҡайтарып ебәрҙеләр. Ауыр эштән, аслыҡтан күптәр шешенеп йѳрѳнѳ, хатта үлеп ҡалғандар ҙа булды. Шулай уҡ кѳс еткеһеҙ эшкә түҙә алмай, һуғышҡа китеүселәр ҙә булғыланы. Һуғышта ла, тылда ла берҙәй ауыр булды ул саҡтарҙа. Яҙғы һыуҙан бүрәнә ағыҙғанда заторщик булып йѳрѳүҙәре үҙәккә үтте.\nБоҙло һалҡын һыуға инеп йѳрѳ әле. Һыуҙан сыҡҡас 100 грамм спирт биргән булалар. Ҡырҡылған утынды ла үлсәп кенә йѳрѳнѳләр, 1 метр 25 сантиметрҙан оҙон да, кәм дә булмаҫҡа тейеш. Миңә һәйбәт эшләгән ѳсѳн металлургия комбинатының мартен цехы быҙау биргәйне, шуны үгәй әсәйгә алып ҡайтып бирҙем. Ул һыйыр булып киткәс, беҙҙе аслыҡтан ҡотҡарҙы. Бигерәк тә һуғыштан һуңғы йылдарҙа кеше аслыҡтан ҡырылды. Бары 1950 йылдан алып тормош һәйбәтләнә башланы. Хоҙайбирҙенән бер танышым һуғыштан иҫән-һау ҡайтып, аслыҡҡа түҙә алмай, аҫылынып үлде. 1944 йылда үгәй әсәй мине Сырышҡыла йәшәгән Бәғиҙә Абдулла ҡыҙын димләп ѳйләндерҙе. Ҡыҙғанысҡа ҡаршы, 12 баланың әле бишәүһе генә тере. Ѳсәүһе тыуғас та ауырып вафат булды. Яҡшыбай, Уразбай, Миңлебай улдарым да 50-гә лә етмәй мәрхүм булып ҡалдылар, йәндәре йәннәттә булһын. 1979 йылда тормош иптәшем ҡапыл вафат булды. 1980 йылда Ғәлиә Ғилман ҡыҙына ѳйләндем.\n13 йыл йәшәгәндән һуң ул да яҡты донъянан китеп барҙы. Ярай әле балаларым, ейән-ейәнсәрҙәрем һәйбәт, хѳрмәтләп, тәрбиәләп ҡарайҙар. Иң ѳлкән ҡыҙым Мәүсиләлә йәшәйем, ул БМК-ла эшләп хаҡлы ялға сыҡты. Улдарым Миңлебай, Яҡшыбай, Уразбай ҙа заводта эшләне. Улым Буранбай ҙа БМК-нан хаҡлы ялға сыҡты, Шәмсинур ҡыҙым да ошонда эшләп ялда әле, ейәнем Альберт та комбинатта эшләй. Бѳтәһе лә һәйбәт эшләне, хатта Миңлебай улыма Ленин премияһы бирҙеләр. Эшһеҙлек күптәрҙе тормош һаҙлығына батыра, ғүмер ҡәҙере китте. Бына 94 йәшкә еткәндә лә, йәшәргә тырышам, бер күҙемә операция эшләттем, тағы икенсеһенә лә яһатырға уйлап торам.\n- Атайым шул тиклем кѳслѳ рухлы, күтәреңке күңелле кеше, - тип һѳйләй Малыбай ағайҙың ҡыҙы Мәүсилә. - Ул бер ваҡытта ла тик ятмай, үҙенә ниндәйҙер шѳғѳл табырға тырыша, хатта бер килке сабата, кәрзиндәр үрә башланы. Ултыра торғас, йырлап та ебәрә ул. Оло йәштә булыуына ҡарамаҫтан, беҙҙе дәртләндереп, алға әйҙәп йәшәй. «Һуғыш ветераны» таныҡлығы булыуға ҡарамаҫтан, нишләптер уға бер ниндәй иғтибар юҡ. Тол ҡатындарға фатир биреп бѳттѳләр, ә уны хатта учетҡа ла алмайҙар. Зарланып, илап, һоранып йѳрѳргә яратмай шул ул.\nӘммә закондар бѳтә кешегә лә бер тигеҙ булырға тейеш. Атайым йәшендәгеләр районда бармаҡ менән генә һанарлыҡ. Бәлки, Бѳйѳк Еңеүҙең 70 йыллығына уны ла иғтибарҙан ситтә ҡалдырмаҫтар, тип ышанам. Бѳтә булмышы менән тормошто яратҡан аҡһаҡалға ысын күңелдән ярҙам итке килә. Илебеҙ тап ошондай кешеләр менән һуғышты һәм унан һуңғы ауырлыҡтарҙы еңгән. Беҙ уларҙы ҡәҙерләргә, хѳрмәтләргә һәм яҡларға тейешбеҙ.


13700 кеше Башҡортостанда яңы һунарсы билеттары алған // Йәмғиәт | новости башинформ.рф\n13700 кеше Башҡортостанда яңы һунарсы билеттары алған\n11:31, 5 апреля 2012 Йәмғиәт\nБашҡортостанда бөгөн, төрлө мәғлүмәттәргә ҡарағанда, 35-45 мең самаһы һунарсы бар. Әлеге ваҡытта берҙәм федераль өлгөләге һунарсы билеттарын 13700 кеше алған. Шуныһы мөһим: яңы билеттар бирелгәндә дәүләт һунарсылыҡ хужалығы реестрына һунарсылар тураһында мәғлүмәт индерелә. Уның яҙамында төбәктә йәнлектәр донъяһынан файҙаланыусыларҙың аныҡ иҫәбен алырға мөмкин буласаҡ.\n— Республика һунарсыларының теүәл иҫәбе быйыл йәй билдәле буласаҡ. Тап ошо ваҡытҡа, аныҡлап әйткәндә, 1 июлгә ҡарата, һунарсыларҙың барыһы ла тиерлек иҫке билтеттарын яңыһына алмаштырып бөтәсәк. Сөнки алдағы көҙ миҙгелендә федераль өлгөләге билет алғандарға ғына йәнлек аулауға рөхсәт биреләсәк, — тип аңлатты БР Тәбиғәттән файҙаланыу һәм экология министрлығының йәнлектәр донъяһы объекттарын файҙаланыуға дәүләт контроле бүлеге начальнигы Глеб Егоров.\nБерҙәм федераль өлгөләге һунарсы билеты – мөҙҙәте сикләнмәгән һәм бөтә ил биләмәләрендә ҡулланырға мөмкин булған документ. Берҙәм федераль өлгөләге һунарсы билеттары 2011 йылдың 1 июлендә бирелә башланы. Был маҡсатҡа республика бюджетынан ике миллион һум аҡса бүленде. Һунарсы билеттары бушлай алмаштырыла һәм 2012 йылдың 1 июленә тиклем дауам итәсәк.\nХәтерегеҙгә төшөрәйек, ошо арала Рәсәй Тәбиғәт ресурстары һәм экология министрлығы һунарсыларға имтихан үткәреү практикаһын ҡайтарыу тәҡдиме менән сығыш яһаны. Әгәр был тәҡдим яҡлау тапһа, һунарсылар берҙәм дәүләт өлгөһөндәге һунарсы билеттарын имтихан һөҙөмтәһендә генә ала аласаҡ. Глеб Егоров фекеренсә, министрлыҡтың башланғысы аңлашыла, сөнки ул һунар, ҡорал менән хәүефһеҙ эш итеү ҡағиҙәләрен белеү-белмәүҙәрен тикшерергә мөмкинлек бирәсәк, йәнә һунарҙағы бәхетһеҙлек осраҡтарын минимумға ҡалдырасаҡ.


Синоптиктар фаразы | ГТРК «Башкортостан» — Новости Уфы и РБ\n22 июня 2015 — 17:59\nБөгөн Республиканың айырым биләмәләрендә һауа температураһы +35 градусҡа тиклем етәсәк. Урыны менән ҡыҫҡа ваҡытлы ямғыр яуып, күк күкрәүе, ел тиҙлеге 20 метрға тиклем етеүе ихтимал. Июль башынан Башҡортостанда ямғырҙар көтөлә. Был аҙна дауамында иһә көндәр эҫе торасаҡ. Көндөҙ 24-34 градус булыуы көтөлә тип хәбәр итәләр гидромет үҙәктән.\n10 из 4750\nҮҙгәрештәр асылын Конституция ирекмәндәре аңлата\n3300 ирекмән Үҙәк һайлау комиссияһы менән килешеү нигеҙендә Ирекмән Ассоциацияһы үҙәге ойошторған йәмәғәт корпусына инде. Башҡортостандың йәштәр һәм ирекмән ойошмалары ла ошо хәрәкәткә ҡушылды. Республиканың төрлө ҡала-орайондарында парк, сквер, сауҙа үҙәктәрендә утыҙға яҡын мәғлүмәт үҙәге эшләй....\nМәскәү күгендә көмөш болоттар\nМәскәү халҡы июль аҙағына тиклем бик һирәк атмосфера күренешен күҙәтеү бәхетенә эйә. Был көндәрҙә күк көмбәҙен көмөш болоттар биҙәй. Ҡояш нурҙары офоҡ аша яҡтыртып болоттарҙы балҡыта. Был күркәмлекте күрер өсөн иң уңайлы ваҡыт – төн уртаһы. Көмөш болоттар Ер өҫтөнән 76-85 километр алыҫлыҡта. Ошоға...\n“Матур күлдәгеңде” күрһәт\nБашҡортостан Республикаһының Милли музейы “Красно платье” – “Матур күлдәк” тип аталған төбәк-ара асыҡ фотоконкурсҡа ижади эштәр йыйыуҙы дауам итә. Рәсәй халыҡтарының милли кейемен танытыу, һаҡлау һәм үҫтереү, халыҡтар һәм милләтттәр татыулығын нығытыу маҡсатында ойошторолған бәйгелә 14 йәштән өлкән...


«Киске Өфө» гәзитенең сайты - №12, 26 март - 1 апрель 2022 - Информационные страницы\n№12, 26 март - 1 апрель 2022\nТӘРБИӘЛӘҮ БУРЫСЫ ҺАЛЫНҒАН\nӨфө ҡала округы хакимиәте баш ҡаланың Үҙәк баҙар янындағы транспорт ҡулсаһын төҙөкләндерергә йыйына. Ошоға ярашлы бында ҡулса урынында "П" формаһындағы юл саты булдырылып, уртаһында сквер урынлашасаҡ.\nТормошта әҙәпле, хеҙмәттә өлгөлө кеше маҡтау hүҙҙәре ишетеп йәшәне. "Ғәҙәт барҙа әҙәп бар, әҙәп барҙа оят бар" тигән халыҡ мәҡәле үҙен бөтә мәғәнәһендә аҡлай ине.\nһорау - яуап!\nКредит каникулына ниндәй осраҡта өмөт итеп була? Был хоҡуҡ менән һуңғы айҙағы килеме 2021 йылдағы уртаса айлыҡ килеме менән сағыштырғанда 30 процентҡа кәмегән һәм ошоно раҫлай алған кешеләр файҙалана ала.\nУрал һыртының көнсығыш яғынан Себергә табан йәйрәп ятҡан урманлы-далалы зонала Һалйот, йә иһә Һалйоғот/Салйоғот (Чалжаутская, Салжаутская, Салзигутская), Терһәк (Терсяцкая), Һеңрән (Сыгрянская, Синрянская), Бәкәтин (Мякотинская, Мекетинская, Бекатинская), Һырҙы (Чирлинская), Шуран (Шуранская) улустары теркәлә.\nБаҡһаң, көршәктәр менән һыу ташыу башы эшләмәгәндәргә аяҡтары аша ябай ҡағиҙәне өйрәтеү ысулы булып сыҡты, сөнки бында тәүгә килгәндәр үҙҙәренең тәкәбберлектәрен еңә алмайҙар икән.\nҠыҙ балаға Гөлдәр, Гөлназ, Гөлшат, Гүзәлиә, Нәфисә тигән һымаҡ матурлыҡты сағылдырған исемдәр һайларға тырышалар. Ә малай кешегә - буласаҡ ир-егеттәргә Арыҫлан, Батыр, Тимер, Салауат, Азамат һәм башҡа шундай исемдәр бирә күптәр.\nБәхетле булыр өсөн күп кәрәкмәй миңә, ғаиләм, туғандарым, яратҡан кешеләрем һау-сәләмәт булһа, эргәмдә булһа, шул етә. Һин үҙеңде яратмайһың, үҙеңде нығыраҡ ҡайғырт, тип әйткәндәре бар. Аңламайым мин ундайҙарҙы.\nУларҙы бала саҡтарынан башҡорт теленә, моңона, сәнғәтенә һөйөү тәрбиәләп үҫтерҙек. Әле ейән-ейәнсәрҙәр һөйөү бәхетен татып, уларға ла үҙ тәрбиәбеҙҙе бирергә, башҡорт мөхитенә ылыҡтырып үҫтерергә ынтылып йәшәйбеҙ.\nауылдарҙа шундай хәлдәр\nБәләкәй генә ауылда шыңғырлап торған йорттар һалып инеп, заманса йыһазландырып, затлы машиналарҙа йөрөгән, ысын мәғәнәһендә етеш тормошҡа ынтылған, эшһөйәр халыҡ йәшәй бында.\nБөгөнгө уҡыусылар беҙ уҡыған ваҡыттағы балаларҙан ныҡ айырыла: беҙҙең шаяртыуҙар бер ҡатлы булһа, бөгөнгө шаяртыуҙар көнүҙәк темаларға, сәйәсәткә һуҡтыра. Юҡ, артыңа ултыртҡансы түгел, ә семетеп-семетеп алып ҡына.


Тәүге тапҡыр "Boombox" төркөмө менән мин былтыр йәй машинала таныштым. Туранан-тура үҙҙәре менән түгел, әлбиттә. Радио аша уларҙың "Вахтерам" йырын ишеттем. Мине ул бик тә ҡыҙыҡһындырҙы һәм мин, ғәҙәтем буйынса, был төркөмдөң солисы ниндәй икән тип күҙ алдына килтерә башланым. Ҡыҙыҡлы ғына образ килеп сыҡты: 35-40 йәштәр тирәһендәге, мыҡты кәүҙәле (бәһлеүәндәй), таҡыр башлы, әммә һаҡаллы ир кеше.\nӘ был төркөмдө Өфө концертында күргәс, минең ғәжәпләнеүемде белһәгеҙ... Сәхнәгә киң балаҡлы ыштан һәм мультфильмдан панда төшөрөлгән футболка кейгән йәш кенә егет килеп сыҡты. Уның исеме - Андрей Хлывнюк, ул "Boombox" төркөмө текстары авторы һәм тауышы. Шулай ҙа сәхнәлә мөһабәт кәүҙәле, таҡыр башлы бер ир хасил булды. Дөрөҫ, ул солист түгел, микрофоны ла юҡ. Был төркөмдөң гитарасыһы - Андрей "Муха" Самойло.\nҠатнашыусылар тураһында һүҙ башлағас, ә улар төркөмдә бөтәһе өсәү, сираттағы ғәжәпләнеүем тураһында ла әйтеп үтәйем. Коллективтағы өсөнсө кеше ысын мәғәнәһендә ди-джей булып сыҡты. Валентин "Валик" Матиюк - үҙ эшендә профессионал. Сәхнәгә ул төрлө винил пластинкалар тултырылған сумка менән сыҡты, ди-джей пультына килде, һәм шоу башланды.\nКонцертҡа тиклем мин, шулай уҡ тамашасыларҙың да күбеһе, "Boombox" төркөмөнөң радиостанциялар ротацияһында булған ике генә: "Та4то" һәм "Вахтерам" йырын белә инек. Шуға ҡарамаҫтан, концертҡа халыҡ күп йыйылғайны.\nЙырҙарҙың күбеһен Андрей туған украин телендә йырланы. Төркөмдә ҡатнашыусыларҙың барыһы ла сығыштары менән Украинанан бит. Етмәһә, Андрей, Рәсәйҙә сығыш яһауын онотоп, "рәхмәт" урынына ҡайһы берҙә "дякую" тип ебәрҙе. Ул үҙе таныуынса, хәҙер уның гастролдәр графигы бик тығыҙ һәм арып, ҡайһы берҙә ниндәй ҡалала сығыш яһауын да онотоп ебәрә икән. Шулай ҙа Өфө уға оҡшаны.\n- Өфө беҙҙең оҙаҡ хәтерҙә ҡаласаҡ, - тине Андрей Хлывнюк. - Бында бик яҡшы тамашасылар. Беҙҙең йырҙарыбыҙҙы һеҙҙә лә беләләрҙер, тип уйламағайныҡ. Беҙ мотлаҡ һеҙгә тағы киләсәкбеҙ, һәм бер генә тапҡыр түгел!\nБыл һүҙҙәр тамашасыларҙың күңеленә айырыуса хуш килде.\nҒөмүмән, "Boombox" төркөмө - ярайһы уҡ йәш. Ул 2004 йылда ойоша. Әммә ошо ваҡыт эсендә егеттәр ике альбом сығарырға, ете клип төшөрөргә, тыуған Украинаһында ғына түгел, күрше илдәрҙә лә миллионлаған кешенең йөрәген яуларға өлгөрҙө.\nРәсәйҙәр "Boombox" тураһында былтыр йәй генә белде. Бөтә радиостанцияларҙа яңғыраған "Вахтерам" йыры - рус телендәге тәүге йырҙарының береһе - бер нисә аҙна эсендә бик популярға әйләнде.\nТөркөмдөң үҙенә генә хас стиле. Уларҙы башҡа бер кем менән дә бутап булмай. "Boombox" уйнағанын тәүге аккордтарҙан уҡ аңлап була. Һәр хәлдә, мин уға оҡшаш бер төркөмдө лә белмәйем. Уларҙың музыкаһы стиленә килгәндә, аныҡ ҡына әйтеп булмай. Был рэгги ҙа, хип-хоп та, джаз да, соул да, хард-кор ҙа. Ғөмүмән, музыканттар мөмкин булғандың барыһын да аралаштыра алған. Уларҙың музыкаһынан ысын мәғәнәһендә энергия, дәрт алаһың. Концерт барышында Алексей Хлывнюк:\n- Ғәҙәттә, бөтә музыканттар ҙа - вампирҙар, улар тамаша залынан энергия ала, тиҙәр. Ысынында иһә, был дөрөҫ түгел. Концерттарҙа беҙ үҙебеҙ ныҡ арыйбыҙ, сәхнәлә өсәр килограмм ауырлығыбыҙҙы юғалтабыҙ. Тимәк, беҙ һеҙҙән энергия алмайбыҙ, ә киреһенсә, үҙебеҙ бирәбеҙ.\n"Boombox" концертында тиҙ ритмлы, дәртле йырҙар ҙа, шулай уҡ аҡрын лирик йырҙар ҙа булды. Хәҙерге бөтә йәштәр төркөмдәренеке кеүек, йырҙар тематикаһы төрлө. Андрей ҡыҙҙар, мөхәббәт, азатлыҡ тураһында йырланы. Миңә уның бигерәк тә бөтә яҡшы ҡыҙҙарға арнаған "Королева" йыры оҡшаны. Һәр йырынан һуң алҡышлап ҡул сапҡан тамашасыға Андрей "рәхмәт" әйтергә онотманы, зал менән аралашты. Шуға күрә нисектер өйҙәгесә, дуҫтарса шарттар булдырылды. Уның бер йыры ла бер-береһенә оҡшамағайны.\n"Вахтерам" йырын башҡарыр алдынан Андрей ни өсөндөр тамашасылар менән хушлашырға ҡарар итте. "Һеҙҙең менән "Boombox" төркөмө булды", - тип иғлан итте ул, һәм бөтә тамашасылар уның менән бергә йырланы.\nҺуңғы йыр яңғарыуын аңлап, тамашасылар шашып ҡалырға ҡарар итте, буғай. Аҡылдан яҙғандай, һикерҙеләр, ҡысҡырҙылар, ә бер бигүк айыҡ булмаған ҡатын бөтә залға әсе итеп һыҙғырҙы. Ә түшәмдән конфеттиҙар яуа башлағас, күңел асыу иң юғары нөктәһенә етте. Бына музыканттар "Вахтерам" йырын аҙағына тиклем уйнап бөттө, шулай ҙа сәхнәнән китергә ашыҡманы, киреһенсә, тағы ла дәртләнеберәк үҙ сығыштарын дауам итте.\n"Boombox" төркөмө мин яратҡан "Та4то" йырын башлағас, мин айырыуса шатландым. Сөнки концертта уны ишетергә тура килмәҫме икән тип, кәйефем ҡырыла биреберәк ҡуйғайны. Шуға күрә башҡаларға ҡушылып мин дә ҡысҡырып йырланым.\nБынан һуң Андрей тағы ла хушлашты һәм аҙаҡтан сит телдәргә яҡшы эйә булыуын күрһәтергә итте, күрәһең. Ул инглиз телендә дәртле Date with another ten йырын башҡарҙы, һәм төркөм сәхнәнән юғалды.\nӘммә оҙаҡҡа булманы. Тамашасылар туҡтауһыҙ "Бум-бокс, Бум-бокс!" тип ҡысҡырҙы, һәм егеттәр тағы килеп сыҡты. Андрей инглиз телендә ике һәм украинса бер трэк йырланы. Хәҙер ул сәхнәлә һикермәне, ә тыныс ҡына ултырып йырланы. Күренеп тора, егеттәр арыған. Тамашасылар уларға бик оҙаҡ ҡул сапты, шулай ҙа сәхнәнән ебәрҙе.\nНишләйһең, хәҙер беҙгә "Boombox"тың яңынан ҡалабыҙға килеүен көтөргә генә ҡала... Андрей, вәғәҙәне үтәргә кәрәк!


Рәсәйҙә икмәккә хаҡ 10 процентҡа артыуы ихтимал\nТауар ҡуйыусылар яңыраҡ илдең күп кенә ритейлерҙарына һатып алыу хаҡтарының үҫәсәге тураһында белдергән.\nБының сәбәбен улар онға, игенгә, шәкәргә, транспорт хеҙмәттәренә, шулай уҡ сит ил сеймалына хаҡтың артыуы менән аңлатҡан. Бынан тыш, бойҙайҙың хаҡы долларҙың курсына бәйле икән, шуға ла Рәсәй аҡсаһы үҙҡиммәтен юғалтҡан һайын икмәкка хаҡ артыуы күҙәтеләсәк. Етештереүселәр фекеренсә, бөгөн бешерелгән икмәк хаҡының 60 проценты онға китә. Шул уҡ ваҡытта шәкәр, тоҙ, ойотҡо кеүек башҡа кәрәк-яраҡтарҙы ла иҫәпкә алырға кәрәк. Быйыл Рәсәй төбәктәре мул уңыш үҫтереүгә өлгәште. Бындай осраҡта тупланған иген запасы хаҡтарҙың артыуына килтергә тейеш түгел, тип иҫәпләй белгестәр.


Баш ҡалала «Үлемһеҙ полк» акцияһын үткәреү барышында Октябрь проспектының бер өлөшө ябыла // Йәмғиәт | новости башинформ.рф\nБаш ҡалала «Үлемһеҙ полк» акцияһын үткәреү барышында Октябрь проспектының бер өлөшө ябыла\n14:25, 6 апреля 2016 Йәмғиәт\nБаш ҡалала «Үлемһеҙ полк» акцияһын үткәреү барышында Октябрь проспектының бер өлөшө ябыла Фото: автор фотоһы\nӨФӨ, 2016 йыл, 6 апрель. /«Башинформ» мәғлүмәт агентлығы, Ксения Калинина/.\nӨфөлә «Үлемһеҙ полк» акцияһын үткәреү барышында Октябрь проспектының бер өлөшө ябыла. Ҡала хакимиәте сайтында баҫылған документтан күренеүенсә, 6 майҙа иртәнге сәғәт 11-ҙән көндөҙгө 1-гә тиклем Октябрь проспектының бер өлөшөндә — Шәфиев урамынан алып Кольская урамына тиклем транспорт хәрәкәте туҡтатыла. Пассажирҙар автобусы һәм электр транспорты хәрәкәтенең схемаһын үҙгәртеү Өфө хакимиәтенең Транспорт һәм элемтә идаралығына йөкмәтелгән.\n1941-1945 йылдарҙағы Бөйөк Ватан һуғышында Еңеүҙең 71 йыллығына арналған тантаналы йөрөштө үткәреү барышында юл хәрәкәте хәүефһеҙлеген тәьмин итеү маҡсатында тейешле саралар ҡабул ителәсәк.\nТеги: акция,үлемһеҙ полк,транспорт


“ Ун туғыҙ йыл ваҡыт әрәмгә үтте... Беҙ бик күпте юғалттыҡ...”\n5 Март 2020, 12:05\nИсем-шәрифе бейеү сәнғәтен һөйөүселәргә танһыҡ үә ҡәҙерле булған сираттағы әңгәмәсем, талантлы балетмейстер хаҡында уйланғанда ни өсөндөр Мостай ағайҙың ошо шиғыры башымдан китмәне. Бынан ике тиҫтә йыл самаһы элек береһенән-береһе сағыуыраҡ, береһенән-береһе үҙенсәлеклерәк һәм зауыҡлыраҡ бейеүҙәре менән сәхнәне дер һелкеткән һәләт эйәһе... Тәрән күңелле, уйсан ҡарашлы, хәҙер инде сәстәре саллана төшөп, маңлайында һырҙар артһа ла, йөрәгендә ижад ҡомары дөрләгән бейеү оҫтаһы – Хәлил Ишбирҙин... Һуңғы ике тиҫтә йылда юғалыбыраҡ торҙо ул. Үҙе лә күҙгә салынып йөрөмәне, исеме лә телгә алынып барманы. Әммә уның тарафынан һалынған бейеүҙәр ҡасандыр үҙе ойошторған Стәрлетамаҡ бейеү театры репертуарынан төшкәне, халыҡ хәтеренән юйылғаны юҡ...Бына ул ҡаршымда ултыра. Башҡортостанда үтәсәк Татарстан көндәренә бағышланған сараға тип Баймаҡтан Өфөгә килгән. Башҡортостан концерт залында уҙасаҡ тамашала уның Татарстан ансамбле өсөн һалған бейеүе сәхнәләштерелергә тейеш икән. Алыҫ араларҙы яҡын итеп нәҡ ошо сараға тип килеүен аңларға була балетмейстерҙың. Үҙеңдең ижад емешеңде тамашасы хөкөмөнә сығара алыуҙан да ләззәтлерәк мәл бармы икән хореограф өсөн?! Хәйер, эштәрең яйлы саҡта, бейеү һалыр коллективың барҙа был хаҡта, бәлки, әллә ни уйлап та бирмәйһеңдер. Ә күңелең ижадҡа сарсағанда, көс-дәртең ташып торғанда уй-ниәттәреңде тормошҡа ашырырлыҡ мөмкинлегең булмаһа, балетмейстер өсөн аяныс хәл...\n“Тауҙар кешеләр шикелле –\nБейек булған һайын\nТүбәләргә болот ҡунһа,\nТиҙ китергә ҡунмай:\nТүбәләрҙә боҙҙар туңһа,\nТиҙ ирергә туңмай.\nИҫкән саҡта, елдәр унда\nТауҙар зарланмай. Ғорурлыҡ\nКем ҡояш менән һин дә мин\nШул тауҙарҙан башҡа?..”\nИсем-шәрифе бейеү сәнғәтен һөйөүселәргә танһыҡ үә ҡәҙерле булған сираттағы әңгәмәсем, талантлы балетмейстер хаҡында уйланғанда ни өсөндөр Мостай ағайҙың ошо шиғыры башымдан китмәне. Бынан ике тиҫтә йыл самаһы элек береһенән-береһе сағыуыраҡ, береһенән-береһе үҙенсәлеклерәк һәм зауыҡлыраҡ бейеүҙәре менән сәхнәне дер һелкеткән һәләт эйәһе... Тәрән күңелле, уйсан ҡарашлы, хәҙер инде сәстәре саллана төшөп, маңлайында һырҙар артһа ла, йөрәгендә ижад ҡомары дөрләгән бейеү оҫтаһы – Хәлил Ишбирҙин... Һуңғы ике тиҫтә йылда юғалыбыраҡ торҙо ул. Үҙе лә күҙгә салынып йөрөмәне, исеме лә телгә алынып барманы. Әммә уның тарафынан һалынған бейеүҙәр ҡасандыр үҙе ойошторған Стәрлетамаҡ бейеү театры репертуарынан төшкәне, халыҡ хәтеренән юйылғаны юҡ...\nБына ул ҡаршымда ултыра. Башҡортостанда үтәсәк Татарстан көндәренә бағышланған сараға тип Баймаҡтан Өфөгә килгән. Башҡортостан концерт залында уҙасаҡ тамашала уның Татарстан ансамбле өсөн һалған бейеүе сәхнәләштерелергә тейеш икән. Алыҫ араларҙы яҡын итеп нәҡ ошо сараға тип килеүен аңларға була балетмейстерҙың. Үҙеңдең ижад емешеңде тамашасы хөкөмөнә сығара алыуҙан да ләззәтлерәк мәл бармы икән хореограф өсөн?! Хәйер, эштәрең яйлы саҡта, бейеү һалыр коллективың барҙа был хаҡта, бәлки, әллә ни уйлап та бирмәйһеңдер. Ә күңелең ижадҡа сарсағанда, көс-дәртең ташып торғанда уй-ниәттәреңде тормошҡа ашырырлыҡ мөмкинлегең булмаһа, балетмейстер өсөн аяныс хәл...\nХәлил Ишбирҙин менән әңгәмәлә һүҙ уның һоҡланғыс та, ҡаршылыҡлы ла ижад юлы, бейеү сәнғәте нескәлектәре хаҡында...\n– Хәлил ағай, һуңғы ике тиҫтә йыл эсендә күҙгә салынып барманығыҙ. Баҡтиһәң, һеҙ хәҙер Баймаҡта йәшәйһегеҙ икән...\n– Ижадтан бушаған арала Баймаҡҡа ҡайтып ял итәм, шунда илһам сығанағы алам тип әйтеү дөрөҫөрәк булыр. Ә былай үҙемде Баймаҡ кешеһе тип иҫәпләйем. Бала сағым шунда үтте. Шуға ул минең өсөн изге урын. Атайым менән әсәйем (Актер, ҡурайсы Әнүәр Ишбирҙин, бейеүсе Рәшиҙә Туйсина.– авт.) гастролдәргә йыш йөрөгәс, мәктәпкә барғансы тиерлек Баймаҡта ҡартәсәй янында Кәкреауылда йәшәнем. Һәм шуның менән ифрат бәхетлемен. Тәбиғәтте, ундағы кешеләрҙе яраттым. Хәтеремдә, ҡартәсәйем әкиәт урынына үҙебеҙҙең легендаларҙы һөйләй торғайны. Ә мин уны йотлоғоп тыңлайым. Ололарҙың һөйләшеүе лә беҙҙеке һымаҡ түгел бит. Уларҙың һәр һүҙе тәрән мәғәнәгә эйә. Был йәһәттән бөгөнгө балаларҙы йәлләйем мин. Сөнки ана шул өләсәйҙәрҙең ҡарһүҙҙәрен бер ниндәй замана технологияһы ла алмаштыра алмай. Мин, ғөмүмән, үҙемде бик бәхетле кеше тип иҫәпләйем. Тыумыштан уҡ шулай булды. Атайым менән әсәйемдән, ҡарсәйемдән, туғандарымдан, уҡытыусыларымдан, эшләгән коллективтарымдан уңдым. Малай ғына саҡтан уҡ өлкән быуын бейеүселәре менән аралашыу бәхете тейҙе. Ул ваҡытта Фәйзи Ғәскәров үҙе лә, Йәүҙәт Бикбирҙин, Йәнғәле Вәхитовтар ҙа иҫән ине. Өйгә лә йыш килә торғайнылар. Бейеү коллективында ла мине яҡын күрҙеләр.\n– Өфөгә ауыл малайы булып килгәнһегеҙ. Ҡала тормошона өйрәнеп китеүе ҡыйын булманымы?\n– Ауылдан килгәндә русса бер ауыҙ һүҙ ҙә белмәй инем. Зорге урамында йәшәйбеҙ. Унда өйҙәр һирәк әле. Урамға сыҡһам, һөйләшемде бер кем аңламай. Ә мин – ихлас, асыҡ күңелле ауыл малайы, килеп тороп көслөмөн, ныҡмын, һис ниҙән тартынып тормайым. Башҡортса өндәшеүемә ғәжәпләнеп ҡарағастар: “Ниңә һеҙ мине аңламайһығыҙ ул?” – тип дәғүә белдерә-белдерә күрше малайҙар артынан саба инем. Беренсе класҡа 20-се ҡала башҡорт мәктәбенә барҙым. Атай-әсәйем оҙайлы гастролдәргә китһә, интернатта йәшәгән саҡтарым да була торғайны.\n– Һөнәр һайлауығыҙ нисегерәк килеп сыҡты?\n– Һөнәрҙе һайламаным, тиергә лә мөмкин. Бейеүсе буласағымды бала саҡтан уҡ белдем. Ҡайҙандыр шундай ышаныс бар ине. Эйе, әленән-әле рәссам булыу теләге лә тыуып ҡуя торғайны. Бала саҡта, өйҙә яңғыҙ ҡалғанда, һүрәт төшөрөргә әүәҫләнеп алғайным. Туғыҙынсыны тамамлағандан һуң сәнғәт училищеһының һынлы сәнғәт бүлегенә документтарымды ла тапшырғаным әле лә хәтерҙә. Ҡағыҙҙарымды ҡалдырып сыҡтым да, кабинетҡа ҡабат инеп, ә мин был уҡыу йортонан кем булып сығасаҡмын, тип һораным. Ҡоро ғына итеп “рәсем һәм һыҙма дәрестәре уҡытыусыһы” тип яуаплауҙарын ишеткәс, йүгереп килеп өҫтәлдән документтарымды һыпырып алып сығып киттем. Бала – бала инде!.. Мин рәссам булырға теләгәйнем бит!.. Шунда еренә еткереп аңлата ла белмәгәндәр, исмаһам... Мәктәптә бейеүсе йә рәссам булырға хыялланыуым хаҡында әйтергә ояла торғайным. Шуға ла иң ғазаплыһы буласаҡ һөнәргә бәйле темаға инша яҙыу ине. Мин дә, башҡалар көлмәһен тип, үҫкәс летчик йә космонавт булам тип яҙа торғайным. Тик бейеү юлынан китәсәгемде белдем. Ана шул өлкән быуын бейеүселәре, атап әйткәндә, Фәйзи Ғәскәров, Йәнғәле Вәхитов, Йәүҙәт Бикбирҙиндар менән яҡындан аралашыуҙар эҙһеҙ үтмәне. Улар ниңәлер үҙҙәре лә мине бик яҡын күрҙе. Бейеү ҡомарым барлығын тойҙолар, ҡасан да булһа ошо юлдан китәсәгемде белә инеләр. Беҙ бер-беребеҙҙе һүҙһеҙ ҙә аңлай инек, шикелле. Бер тулҡында булдыҡ. Һәм шуныһы ғәжәп: әле атап үткән ағайҙарҙың береһе лә мине бейергә, йәғни ниндәйҙер хәрәкәттәр яһарға өйрәтмәне. Улар, ғөмүмән, ижад, сәнғәт хаҡында һүҙ йөрөттө. Сөнки хәрәкәт ул бейеү түгел әле. Ә беҙҙә, үкенескә күрә, хәҙер хәрәкәттәр менән генә мауығыусылар, бер дробтән етмешкә яҡын вариант ҡулланам тиеүселәр бар. Ундайҙар бейеүҙе механик рәүештә генә күреп, ниндәйҙер иҫәптәр менән эш итә. Бәғзеләре иһә, залға ингәндә башыңда һаласаҡ бейеүеңдең ике-өс варианты булырға тейеш, ти. Ә бит ижадта ул варианттарҙы алдан уйлап та, күңелеңдәге уй-фекерҙәрҙе ниндәйҙер сиктәргә бикләп ҡуйып та булмай. Залға ингәндә һинең ниндәйҙер күҙаллауҙарың була, әлбиттә, әммә бейеү ул тормоштоң үҙе кеүек, уның нисек килеп сығырын иҫәпләп ҡуя алмайһың. Мин, валлаһи тим, залға ингәндә нимә ҡуйыуымды белмәйем әле. Эйе, көйөм дә, идеям да бар. Тик эш барышында нимә килеп сығыры билдәле түгел.\n81-83-сө йылдарҙа Һамар йыр һәм бейеү хәрби ансамблендә хеҙмәт иттем. Художество етәксеһе уникаль шәхес – хореограф Вячеслав Модзолевский ине. Ул да булмышы менән ысын ижадсы, үрҙә атап үткән үҙебеҙҙең ағайҙар һымағыраҡ кеше ине. Ниңәлер мине артыҡ яҡын күрҙе. Оҙаҡ итеп һөйләшеп ултыра, төрлө темаларға фекер алыша инек. Ана шундай шәхестәр менән аралашыу минең күңелемде байытты, шәхес һәм ижадсы булараҡ үҫешемә бик ҙур йоғонто яһаны. Һәм шуныһы ғәжәп, әле атап үткән кешеләрҙең барыһының да яҙмыштары оҡшаш: үҙ мәлендә уларҙы аңламанылар, үҙҙәре булдырған коллективтарҙан, ижадтан ситләттеләр.\n– 26 йәшлек кенә сағығыҙҙа балетсейстер булып йөрөгән ерегеҙҙән үҙ теләгегеҙ менән Фәйзи Ғәскәров исемендәге дәүләт бейеү ансамблен ҡалдырып ГИТИС-ҡа уҡырға киткәнһегеҙ. Уҡып ҡайтҡас иһә Стәрлетамаҡ бейеү театрын ойошторғанһығыҙ. Унда эшләгән осорҙа һоҡланғыс бейеүҙәр һалғанһғыҙ. Көс-дәртегеҙ ташып торғанда, 37 йәшлек кенә сағығыҙҙа театрҙан китеүегеҙҙең сәбәбе ниҙә булды?\n– Был һорауға, хаҡлы ялға сығыуым сәбәпле, тип яуаплау хәйерлерәктер, бәлки. Шулай ҙа артыҡ тура һүҙлелегем, ижад менән идара итеүгә ҡаршы тороуым арҡаһында тип әйтеү дөрөҫөрәк шул. Үкенесле, әлбиттә, әммә ошо сәбәпле 2001 йылда минең өсөн Стәрлетамаҡ бейеү театры ишеге ябылды.\n– Ҡабат-ҡабат эш һорап барһам да, үҙем нигеҙ һалған, үҙем бөртөкләп йыған коллективтан, беҙҙең ике балетмейстерыбыҙ бар, тип кире борҙолар. Театрҙан киткәндән һуң дүрт спектакль әҙерләп алып барҙым. Береһен дә ҡуйҙыртманылар. Аптырағас, балетмейстер вазифаһы кәрәк түгел, урам һепереүсе йәки ҡарауылсы итеп булһа ла алығыҙ, мин бейеүҙәр һалырға теләйем, тип тә ҡараным. Шуныһы йәл... 19 йыл ваҡыт әрәмгә үтте... Беҙ бик күпте юғалттыҡ... Шулай ҙа күптән түгел Башҡортостандың 100 йыллығына бәйләп бейеү һалып кит әле, тип мөрәжәғәт иттеләр. Ризалаштым... Дөрөҫөн генә әйткәндә, ижадта ниндәйҙер датаға дан йырлауға ҡаршымын. Заманында “Башҡортостан-Гөлбостан” тигән бейеүҙе һалдым бит инде. Шуны уҙҙырып тағы ла нимә эшләй алам?! Бейеүҙә миңә үҙебеҙҙең халыҡтың асыҡ күңелен, көсөн, ҡаҡшамаҫ рухын биреү мөһим. “Ноғайбәк” тип исемләнгән әлеге өр-яңы бейеүемдә лә үҙебеҙең халыҡтың ирек һөйөүсәнлеген, азат рухын күрһәткем килде. Әле ул техник яҡтан эшләнеп бөтмәгән, костюмдар ҙа әҙер түгел. Әммә Интернет киңлектәрендә бар был бейеү. Халыҡҡа оҡшаны, шикелле. Бик күп ыңғай фекерҙәр ишетеп ҡыуанам.\nХәлдәр шулайыраҡ шул... Үкенескә күрә, Башҡортостанда минең өсөн эш юҡ. Ә былай Рәсәй буйынса, атап әйткәндә, Екатеринбургта, Пермдә, Ырымбурҙа, Татарстанда эшләйем. Шөкөр, үҙем хеҙмәттәшлек иткән ниндәй генә бейеү коллективын алһаҡ та, бейеүселәрем һәр саҡ алдынғылар рәтендә. Уларға тиңдәр юҡ. Сөнки һәр береһе менән индивидуаль рәүештә эшләйем, аралашыуҙар алып барам. Һәм репетиция залы менән генә сикләнмәйем.\n– Үҙегеҙҙең данлыҡлы бейеүҙәрегеҙ, уларҙың һалыныу тарихы хаҡында бер аҙ һөйләп китһәгеҙ ине?\n– Улар хаҡында һөйләп алып китһәң, әҙәм ышанмаҫ. Әйтәйек, “Порт Артур”ҙы беҙ юлда һалдыҡ. Салауат районына гастролгә тип сыҡҡан саҡ ине. Ҡапыл башта бейеү тыуҙы ла автобуста уҡ эшкә тотондоҡ. Күҙҙәрҙе бәйләр өсөн ҡара туҡыма кәрәк булғас, юл ыңғайындағы бәләкәй генә бер ауылға инеп сыҡтыҡ. Кибеттәре бикле булһа ла, һатыусыһын табып астырып туҡыма алып сыҡтыҡ та юлды дауам иттек. Шулай итеп, ул бейеү юлда тыуҙы. Хәҙер уны барлыҡ коллективтар ҙа башҡара. Хатта Татарстанда ла яратып бейейҙәр. “Бөрйән егеттере”н алайыҡ. Ул осорҙа әле үҙебеҙҙең репетиция залы ла юҡ. Уныһы егеттәр менән Ашҡаҙар буйына сыҡҡанда барлыҡҡа килде. “Урал бәйете” лә тәнәфесһеҙ тигәндәй бер һыуһында яралды. Элек бит телефондар булманы. Егеттәрҙең төрлөһө төрлө ерҙә йәшәй. Ҡапыл төндә башта бейеү тыуа. Иртәнгә саҡлы түҙеү ҡайҙа ти инде?! Бейеүселәрҙең берәйһенә йүгереп барып етәм. Шул рәүешле ҡалғандарҙы саҡырып, төндә мәҙәниәт һарайында йыйылабыҙ. Һәм таңға саҡлы бейеү әҙер! Бына шулай, бейеү һалыу – ул күңел ынтылышы, күңел осошо. Шул осраҡта бейеү иҫкермәй ҙә, актуаллеген дә юғалтмай. Ул – мәңгелек. Йәндән сыҡмаһа, бейеү йәшәй алмай. Бөгөн мине иң борсоғаны шул: балетмейстерҙар хәҙер бер көнлөк бейеүҙәр уйлап сығарыу менән мауыға.\n– Һеҙ Татарстан менән әүҙем хеҙмәттәшлек итәм тинегеҙ. Башҡорт бейеүе менән татар бейеүе араһында уртаҡлыҡтар бармы?\n– Уларҙа ир-атҡа йәки ҡатын-ҡыҙға хас хәрәкәттәр юҡ. Йәғни ир-аттарҙа ла, ҡатын-ҡыҙҙарҙа ла бер үк хәрәкәт. Һәм улар бейеүҙәге ана шул ир-ат һәм ҡатын-ҡыҙ башланғысы менән ҡыҙыҡһына.\n– Башҡорт бейеүен үҙләштермәйҙәрме һуң унда?\n– Үҙләштереүҙәре лә ихтимал. Сөнки мин күрмәгәндә, үҙ-үҙҙәрен аҡлар өсөн, бер-береһенә бына беҙҙең болғарҙар элек ошолай бейегән, тип башҡорт бейеүендәге хәрәкәттәрҙе күрһәткән булалар. Уларҙы аңлайым мин. Һәм ғәйепләй ҙә алмайым. Үҙҙәренең профессиональ бейеү сәнғәтен үҫтерергә теләйҙәр бит. Мин 91-се йылдарҙа уҡ Стәрлетамаҡ театрында эшләгән әйберҙәргә һуңғы алты-ете йылда ғына тотоноп китте улар. Ә беҙ ошо йүнәлештә артабан да эшләһәк, ниндәй бейеклектәргә өлгәшкән булыр инек!.. Ә татарҙар башҡорт бейеүҙәрен генә түгел, ә иң төп нәмәне – бейеүҙең нисек һалыныуын өйрәнергә, аңларға тлеләй. Һәм быға бик төплө ҡарай. Профессиональ ансамблдәр менән эшләүемде лә, хореография мәктәбендә оҫталыҡ дәрестәре биреүемде лә һорайҙар. Ә мин баш тартмайым. Эйе, тәүҙәрәк ҡаршылыҡлы уйҙар булды. Әммә ижадта барыһын да сәйәсәткә генә бәйләп ҡарарға ярамай. Балетмейстер булараҡ, ысын бейеү менән ҡыҙыҡһынған кешеләр менән эшләүҙән баш тарта алмайым. Кемдер минең тәжрибәмә, белемемә мохтаж һәм бының өсөн лайыҡлы эш хаҡы ла түләйҙәр икән, ниңә ризалашмаҫҡа?! Әгәр ҙә беҙҙә бейеү хәҙер ҡоро хәрәкәттәргә генә тороп ҡалған, һәм минең фекеремде ҡолаҡҡа алыусы ла юҡ икән, ниңә үҙемдең уҡытыусыларымдан алған тәжрибәне башҡалар менән уртаҡлашмаҫҡа?!.\n– Беҙҙә өмөтлө балетмейстерҙар юҡмы ни?\n– Минең ҡарамаҡҡа, иң оҫта бейеү һалыусылар бөгөн һәүәҫкәрҙәр араһында. Был йәһәттән райондарҙа эшләүсе Динислам Исҡужинды, Азамат Кәримовты айырым билдәләр инем. Рәйес Низаметдинов менән Сулпан Асҡарованы телгә алып үтеү ҙә урынлы булыр. Улар халыҡтың күңел халәтен нескә тоя. Берҙән-бер етешһеҙлектәре шул – улар бейеүҙе техник яҡтан тейешле кимәлдә эшкәртеп сәхнәгә сығара белмәй. Ә халыҡтың рухын еткерәләр. Фольклорҙы һаҡлау яҡшы. Әммә бейеү профессиональ кимәлдә һалынырға тейеш. Шундай балетмейстерҙарҙы күрергә һәм уларға ярҙам итергә кәрәк.\n– Ә бына “Байыҡ” телевизион конкурсындағы сығыштар һеҙгә оҡшаймы?\n– Э-эх, оҡшаған сығыштар була! Әммә күңелемә хуш килгәндәре бик һирәк осраҡта ғына еңеү яулай. Шуныһы йәнде көйҙөрә: йәш кенә ҡыҙ балаға иҙәнгә һәленеп төшкән оҙон итәк кейҙерәләр ҙә, башына самауыр ултыртып сәхнәгә сығаралар. Шунан, эх, шәп тә һуң, бына быныһы беҙҙең ҡаҙаныш, исмаһам, тип, шул бейеүҙе беренсе урынға сығаралар. Был бейеүгә ҡарата дәғүәм юҡ. Тик бала бала булырға тейеш. Ниңә уны иртә ҡартайтырға?! Улай ярамай... Икенсенән, ундай бейеүҙәр конкурент һәләтле түгел. Шул уҡ “Байыҡ”тың гала концертына кавказ балалары килеп дәртле, рухлы итеп бейеһә, “аһ” итеп ҡараған булабыҙ. Улар янында сәхнәгә йә тәпке тотоп, йә башына самауыр ултыртып сыҡҡан беҙҙең балалар меҫкен генә булып күренә. Милләт өсөн ғорурлыҡ тойғоһон бала саҡтан уҡ тәрбиәләргә кәрәк. Бының өсөн рухлы бейеүҙәр талап ителә. Бына, исмаһам, башҡорттар сыҡты, тип әйтерлек, бөтәһе лә көнләшерлек булһын. Маҡтанып әйтмәйем, әммә Стәрлетамаҡ театры өсөн һалған бейеүҙәрҙең барыһы ла конкурент һәләтлеләр. “Бүреләр” булһынмы, “Бөрйән егеттәре”ме – мине төрлө тарафарҙан нәҡ шул бейеүҙәр аша эҙләп табалар... Үҙебеҙҙең Сибай сәнғәт мәктәбе уҡыусылары, юғары уҡыу йорттары студенттары ла йыш мөрәжәғәт итә. Балалар менән дә, студенттар менән дә бик теләп эшләйем. Һәм уларҙың сығыштары төрлө мәртәбәле бәйгеләрҙә һәр саҡ Гран-при яулай. Шуға ла Урал аръяғында бейеү студияһы ойоштороу теләге тыуып ҡуя. Сөнки күреп йөрөйөм, талантлы егет-ҡыҙҙарыбыҙ етәһе...\n“Байыҡ”тарға шуныһы өсөн рәхмәтлемен: улар беҙҙең бейеүҙе генә түгел, бейеү аша башҡорттоң тарихын да күрһәтә, йәштәр араһында ижадтың был төрөнә ҡыҙыҡһыныу уята. Әммә шуларҙы ла күҙ уңынан ысҡындырмаһындар ине: райондарҙан килгән бейеүселәр өсөн конкурсҡа барып ҡайтыу бик ауырға төшә. Костюмдар тектереү йә прокатҡа алыу ҙа, бейеүҙәргә фонограмма яҙҙырыу ҙа үтә ҡиммәт тора. Жюри ағзалары араһында ана шундай ауырлыҡтарҙы күргән, уларҙы үҙ елкәһендә татыған кешеләр ҙә булһын. Әйтәйек, Динислам Исҡужинды, Азамат Кәримовты күрергә теләр инем. Еңеүселәр лайыҡлы баһаланһын, сәхнә артында күҙ йәштәренә юл ҡуйылмаһын. Байрам икән, әйҙә, байрам булһын! Ана 85-87-се йылдарҙа Фәтих Ихсанов ойошторған “Талъян” фестивале кеүек. Унда еңеүселәр билдәләнде, әммә еңелеүселәр булманы.\n– Хәлил ағай, ижад итерлек дәртегеҙ ҙә, дарманығыҙ ҙа етерлек. Һәм, моғайын, һеҙҙең һәләтегеҙе, тәжрибәгеҙҙе үҙебеҙҙең республика мәнфәғәтендә файҙаланыу отошло булыр ине...\n– Мин дә шул хаҡта уйлайым. Үҙемдең идеяларымды Мәҙәниәт министрлығына еткерәйем тип уҡталып-уҡталып ҡарайым да, ишетергә теләүсе юҡ. Махсус рәүештә Баймаҡтан килеп өс тапҡыр яҙылып, ҡабул ителеү көнөн көтөп, тәғәйен сәғәткә барып та ҡараным, тик һөҙөмтәһеҙ. Бына татарҙар үҙҙәре эҙләп табып, бейеү сәнғәте серҙәрен мөмкин тиклем күберәк төшөнөп ҡалырға теләй. Ике дәүләт коллективынан рәсми саҡырыу алдым. Улар хатта Татарстанда бейеү студияһы асыуымды һорай. Ижадымды, эшмәкәрлегемде бейеү тарихында ла өйрәнәләр. Хатта ГИТИС-тың уҡыу программаһына ла мин һалған бейеүҙәр индерелгән. Башҡорт бейеү сәнғәтендә “Ишбирҙин мәктәбе” тигән төшөнсә лә бар. Тик үҙебеҙҙең республикала, хеҙмәтемде, идеяларымды тәҡдим итһәм дә ҡул һелтәп ҡарайҙар... Шуныһы аптырата.\n...Бөгөн хатта Фйәзи Ғәскәров исемендәге дәүләт бейеү ансамблендә лә Фәйзи ағайҙың бейеүҙәрен тергеҙергә тырышалар. Сөнки уның кимәлендәге балетмейстерҙар юҡ. Шул уҡ “Байыҡ”та ла, эх Йәнғәли, Йәүҙәт ағайҙар ҡайҙа икән, тип уфтанышып ултыралар. Ошондай саҡтарҙа ирекһеҙҙән: “Улар урамда йөрөп, нимә ҡылырға белмәгәндә ҡайҙа инегеҙ һуң?!” – тип оран һалғы килә. Ниндәйҙер айырым кешегә түгел, ә тотош системаға ғәйеп ташлау был. Һәм хатта юғары вазифа биләүселәргә теләк тә: зинһар, иғтибарлыраҡ булығыҙ. Миңә вазифа ла, танылыу ҙа, дан да кәрәк түгел. Бары ижад итер өсөн мөмкинлектәр генә булһын... Әммә юҡ икән – юҡ...\n...Балетмейстер әйткәндәргә өҫтәп нимә генә әйтә алаһың инде?!. Әңгәмәне Мостай шиғыры менән башлағас, Мостай һүҙҙәре менән тамамлап ҡуйырға кәрәктер. Бары шул ғына...\nКешеләр тауҙар шикелле –\nМин дәрәжәне әйтмәйем,–\nУл мәңгелек түгел\nТик юғары күңел.\nЮғары күңел гел генә\nАяҙ булып тормай,\nҺағыш сорнай бик йыш уны\nЙәки шиктәр тырнай.\nУға килеп һуға,\nӘ шулай ҙа ҡояш тәүҙә\nУның өсөн сыға.\nТүңгәккә болот уралмай,\nЗарланма. Зарлана күрмә,\nГөлшат Ҡаһарманова әңгәмәләште.\nХәлил ҡорһаҡта саҡта Илшат тигән исем менән йөрөнө. Гел Илшат тип һөйә торғайным. Тик донъяға килгәс, ниңәлер Хәлил тигән исем бирҙек. Улымдың ҡатмарлы тормошон ҡайһы берҙә ошо хәлгә лә бәйләп ҡуям.\nХәлилгә йөклө саҡта ете айға тиклем бейенем. Зыяны ла булғандыр, ваҡытынан алдараҡ тыуҙы. Әммә бер ваҡытта ла ауырып йонсотманы. Иҫ ктикес аҡыллы, иғтибарлы, аңлы бала булды. Улыбыҙ тыуғас, Өфөнән Баймаҡҡа ҡайттыҡ. Хәлилгә ун ай тулғас, тормош иптәшем Әнүәр, каникулы тамамланып, Өфөгә китергә йөрөй. Ә мин нисек тә булһа яйын табып отпускыны арттырайым тим. Әнүәр китә башлағас, ҡәйнәм: “Килен, бар, һин дә йыйын, бергә юлланығыҙ”, – тине. Баланы ҡәйнәмә ҡалдырып киттек.\nХәлилебеҙ ике йәш ярымға тиклем ҡартәсәһе менән йәшәне. Имсәктән ташлатмағайныҡ. Ҡәйнәм ярыһына һөт ағыҙып балаға түшен биргән була икән.\nҮҙенә күрә һағынғандыр инде. Беҙ гастролгә китһәк, ҡайтыуыма һүрәтемде яһап ҡуя торғайны. Иҫ киткес оҫта рәссам ул. Мине берәүҙең дә уның һымаҡ итеп һынландыра алғаны юҡ әле.\nӨфөгә килгәс, башҡа балалар менән сағыштырып ҡарайым да, бүтәндәргә һис тә оҡшамаған: бигерәк аҡыллы, бигерәк сабыр... Үтә намыҫлы булды. Гастролдәргә йыш йөрөгәс, матур кейемдәр алып ҡайтабыҙ. Әүрәтәбеҙ, йәнәһе. Әммә уның башҡаларҙан айырылып торғоһо килмәй. Яңы кейеме иптәштәренекенән күркәмерәк, затлыраҡ булһа, кеймәй.\nБәләкәйҙән юмор тойғоһо булды. Ҡайҙандыр нейлон күлдәк алып ҡайтҡайным. Гастролдәрҙә йөрөгәндә поезда саҡта беҙ китеү менән матур кейемдәрен кейә лә вагондағы проводницалар янына барып, “лайлон күлдәгемде кейеп һеҙгә килдем әле” тип әйтә икән. Бына шулай, бәләкәй генә булһа ла белә: ҡыҙҙарға матур итеп барырға тейеш ул...\nГастролдән ҡайтҡас улымды алайым әле тип мәктәпкә ашҡынып барам. Бер көндө ул: “ Әсәй, башҡаса һин дә мәктәпкә килеп йөрөмә”, – ти. Баҡтиһәң, малайҙар, Хәлилдең әсәһе матур тип, үҙ әсәләренә мәктәпкә килергә ҡушмай икән.\nБеҙ гастролдә саҡта ансамбль янындағы бейеү студияһына тәрбиәләнеүселәр һайлап алғандар. Хәлил дә шунда киткән. Үҙенсә әҙерләнгән булған. Ҡурайын да алған. Конкурсҡа барып күренгән. Алғандар үҙен. Отчет концерттарына килһәк, башҡаларҙан айырылып тора. Шунан тартынып йәнә беҙҙе яҡын ебәрмәй. Йәнәһе лә, башҡа атай-әсәйҙәргә уңайһыҙ булмаһын. Сараһыҙҙан залды ҡалдырып сығып китә инек.\nДауаханала ятам. Яныма Хәлил килде. Конкурстан үткән, уны ансамблгә алғандар... Балаҡайым, һүҙ бир, минең юлдан барма, тинем. Һүҙен бирмәне... Бәлки, үҙ мәлендә фатихамды бирмәгәнгә уға шулай ауырға тура киләлер ҙә.\nГИТИС-та уҡый. Умыртҡа һөйәгенә зыян килгән. Имтихан ваҡыты. Нимә эшләргә? Бер ваҡытта ла илап зарланып ултырманы. “Степь да степь кругом, путь далёк лежит,\nв той степи глухой замерзал ямщик” тип рус көйөнә шыуышып бейеү һала икән. Шуны остазы Татьяна Устинова күреп, ошоға тиклем рус егеттәренән дә бындай рухты күргәнем юҡ, тип хайран ҡалған.\nҺалған һәр бер бейеүе өсөн төпәләнде. Әммә, Аллаға шөкөр, һәр бейеүе йәшәй. Әммә уның бейеүҙәре исемһеҙ бара.\nҠапыл тик торғандан йөрәгем ҡуҙғалды. Һиҙәм... Хәлилгә ниҙер булған... Кейендем дә, Стәрлетмаҡҡа барып ҡайтайым тип, Көньяҡ автовокзалға киттем. Автобус менән килеп еттем. Йөрәгем дөп-дөп тибә. Фатирының ишегенә ҡағам... Асты... Ҡараһам, ап-аҡтан кейенгән, өйө тап-таҙа... “Ҡайҙан белдең, әсәй?” – ти. Үҙ-үҙенә ҡул һалырға йыйынған икән... “Улым, кеше улай көрәшмәй. Башыңдан сығар ул уйыңды. Ырғыт. Яңынан бейеү һала башла”, – тинем...


Бөгөндән «Башфармация» дарыуханалары селтәренә 418 мең битлек килтерелә // Йәмғиәт | новости башинформ.рф\n14:24, 26 марта 2020 Йәмғиәт\nБөгөндән «Башфармация» дарыуханалары селтәренә 418 мең бер тапҡыр ҡуллана торған битлек килтерелә. Был хаҡта коронавирус буйынса хөкүмәттәге оператив кәңәшмәлә һаулыҡ һаҡлау министры Максим Забелин белдерҙе. «Дельрус» компаниялар төркөмө етештергән битлектәр республикаға, шулай уҡ предприятиеларға таратыла.\n«Төркиәнән медицина битлектәренең киләһе партияһы — 700 мең данаһы республикаға 30 мартта килтерелә. Шулай уҡ беҙ «Дельрус» компанияһы менән өҫтәмә тәьмин итеү тураһында һөйләшеүҙәр алып барабыҙ», — тип хәбәр итте Забелин.\nБашҡортостан етәксеһе республикала һаҡланыу битлектәрен етештереүҙе тәүлегенә 50 меңгә тиклем еткерергә һәм тотона торған материалдар һатып алыуҙы алдан иҫәпкә алырға ҡушты.\nТеги: медицина битлектәре, дарыуханалар


Стәрлетамаҡ 255 йыллығын билдәләне | ГТРК «Башкортостан» — Новости Уфы и РБ\nСтәрлетамаҡ 255 йыллығын билдәләне\n14 сентября 2021 — 14:47 ГТРК «Башкортостан»\nРадий Хәбиров Стәрлетамаҡтың 255 йыллығын байрам итеүгә арналған сараларҙа ҡатнашты. Стәрлетамаҡ сәнәғәт киң үҫешкән ҡалаларҙың береһе. Быйыл ҡалала 17 саҡырым юл төҙөкләндерелгән, өс яңы балалар баҡсаһы сафҡа индерелгән, „Башҡорт ихаталары„ республика программаһы ла уңышлы эшләп килә. Комплекслы төҙөкләндереүҙән һуң ихаталарҙың береһе менән Радий Хәбиров та танышты.Бында бар нәмә лә урындағы халыҡ менән килешеп эшләнгән. Тротуар, парковка урындары ла тәртипкә килтерелгән. Балалар һәм спорт майҙансығы бар, видеокүҙәтеү камералары ҡуйылған. Ҡала көнө айҡанлы Стәрлетамаҡта ҙур банктың операциялар офисы асылды. Радий Хәбиров касса-инкассатор үҙәген, алыҫта йәшәүсе клиенттарҙы хеҙмәтләндерә торған мобиль офисты ҡарап сыҡты. Стәрлетамаҡтың иң әүҙем йәшәүселәренә тантаналы рәүештә дәүләт наградалары тапшырылды һәм „ Почетлы гражданин„ исеме бирелде. Республика башлығы мөһим ҡаҙаныштар тураһында тағы ла бер тапҡыр әйтеп китте. Стәрлетамаҡ ҡалаһының иҡтисади мөмкинлектәрен химик һәм нефть-химияһы ойошмалары билдәләй. Шул уҡ ваҡытта Стәрлетамаҡ республикала һәм илдә иң таҙа һәм иң йәшел ҡалалар исемлегендә.


Билдәһеҙ һалдаттың исеме асыҡланды\n21 Июнь 2018, 18:17\n“Хәбәрһеҙ юғалды” тигән ҡағыҙҙы һуғыш йылдарында бик күптәр алған. Меңдәрсә кешеләрҙең яҙмышы шулай асыҡланмай ҡалған.\n1941 йылда фронтҡа алынған Әбдрәшит ауылы егете - 17 йәшлек Зәки Сафиндың яҙмышы тураһында ла 75 йыл буйы бер кем бер нәмә белмәй. 1941 - 1944 йылдарҙа 13-сө кавалерия корпусы, 3-сө кавалерия полкының 27-се дивизияһы составында һуғышҡан атаһы Шәкүр Закир улы ла Зәкиҙең яҙмышы хаҡында бер нәмә лә белмәй. Яралангас, яугир тыуған яғгына әйләнеп ҡайта.\nҺалдаттың ҡустыһы Зәкәриә хәтирәләренән: “1941 йылда миңә 6 йәш ине. Зәки ағайым фронтҡа киткән көндө яҡшы хәтерләйем. Оҙон буйлы, ҡаҡса кәүҙәле ине ул. Мин уның көләс йөҙөн һәм матур күҙҙәрен онота алмайым. Хушлашҡанда ул барыбыҙҙы ла ҡыҫып ҡосаҡланы. Мине һәм һеңлем Розаны күтәреп алғас илап ебәрҙе”.\nӘсәһе Вәспикамал инәй һөйләүе буйынса, Зәки Сталинград фронтында һуғышҡан. Өйөнә ебәргән хаттарҙың береһендә ул: "Баш особоҙҙа ҡара ҡоштар оса...” тип яҙған. Ҡара ҡоштар тип ул немец авиацияһын атаған. Өсмөйөшлө һалдат хаттарына “хәрби цензура” тигән мөһөр һуғылған. Был хат хәбәрһеҙ юғалған кешене эҙләү өсөн берҙән-бер сығанаҡ булды. Эҙләнеү барышында беҙ тағы бер Зәки Сафинды таптыҡ, ул да - Әбдрәшиттән. Әммә уны Мәскәүҙәге пересыльный пунктҡа ебәргәндәр, был Зәкиҙең хәрби юлына тап килмәй, сөнки яугир Сталинградтан һуң Украинаға эләгә һәм шунда хәбәрһеҙ юғала.\n2014 йылда Рәсәй Федерацияһы Оборона министрлығының “Халыҡ хәтере” сайты эшләй башланы, ул заманса интерактив инструменттар һәм “Мемориал”, “Халыҡ ҡаһарманлығы” сайттарының берләштерелгән мәғлүмәттәрен тулыландырыу иҫәбенә халыҡҡа Бөйөк Ватан һуғышында ҡатнашыусылар тураһында тулыраҡ мәғлүмәт алыу мөмкинлеге бирҙе.\n“Халыҡ хәтере” проекты сиктәрендә, беренсе тапҡыр интернет селтәренә Ҡыҙыл Армия фронттарының, армияларының һәм башҡа хәрби ҡушылмаларҙың 425 мең архив материалы ҡуйылды. Пионерҙар йортоноң “Эҙләнеү” студияһы уҡыусылары хәбәрһеҙ юғалған һалдат тураһында түбәндәге мәғлүмәтте тапты: “1942 йылдың февралендә ойошторолған II дәрәжә Суворов орденлы Ҡыҙыл Байраҡлы Запорожье 244-се уҡсылар дивизияһы, Зәки уның составында һуғышҡан, Красноармейскиҙан Острогожскка күсерелә. Шул уҡ йылдың майында 28-се армия составында - Харьков операцияһында, 1943-сө йылдың февралендә фашистар ҡамап алған Юрьевск районы өсөн алышта ҡатнаша.\nӘммә документтарҙа хаталар ҙа була. Зәкиҙең атаһының исеме - Шәкүр, ә фронттан килгән хәбәрҙәрҙә Зәки Шәхур улы тиелгән. Әсәһе Вәспикамал Минияр ҡыҙы В. С. Сафина тип яҙылған була.\nҺуғыш йылдарында бик күп исемдәрҙең, атаһының исеме, фамилияларҙың дөрөҫ яҙылмауы асыҡланды. Бар мәғлүмәтте кешенең әйткәндәренән генә яҙғандар. Ә татар һәм башҡорт исемдәре яҙылышы буйынса бик ҡатмарлы.\nТимәк, Сафин Зәки Шәкүр улы 1924 йылда Башҡорт АССР-ы Әлшәй районының Әбдрәшит ауылында тыуған. 1941 йылда район хәрби комиссариатынан фронтҡа оҙатыла. Ҡыҙылармеец булған, һуңғы хеҙмәт иткән урыны – 244-се уҡсылар дивизияһы. 1943 йылдың 25 февралендә 19 йәшендә Украина ССР-ның Днепропетровск өлкәһе Юрьевка хуторы янында хәбәрһеҙ юғалған. Иҫәп картаһына ярашлы, Туғандар ҡәберлегендә 98 кеше ерләнгән, шуларҙың 97-һенең исеме билдәһеҙ. Билдәһеҙҙәр араһында Зәки Сафин да булған, хәҙер инде ул - билдәле. 1953 йылда Туғандар ҡәберлегенә “Каскалы яугир” һәйкәле ҡуйылған.


Байрамдарында көс һынаштылар\n14 Август 2018, 11:48\n“Йәшлек” ял паркында байрам тантаналы шарттарҙа асылды. Спортсыларҙы район хакимиәтенең физик культура һәм спорт, йәштәр һәм социаль сәйәсәт бүлеге начальнигы Шамил Хәкимов, Балалар һәм үҫмерҙәр спорт мәктәбе директоры Сергей Чебурашкин байрам айҡанлы ҡотланы, яңы еңеүҙәр, уңыштар теләне.\nБашта старт һыҙығына 2003 йылға тиклем тыуған малайҙар баҫты һәм 1 мең метр арала уҙыштылар. Улар араһында беренсе булып Дмитрий Афанасьев, икенсе булып уның ҡустыһы Сергей Афанасьев, өсөнсө булып Егор Ергунов килде. 2002 йылғыларҙан өлкәнерәктәр 2 мең метр араға уҙышты һәм улар араһында республика ярыштарында еңеү яулап йөрөгән Илдус Ураҙғолов – беренсе, Илнур Кейекбаев – икенсе, Георгий Афанасьев өсөнсө урында. Ҡатын-ҡыҙҙар араһында Оксана Родионова - беренсе, Розалия Дәүләтбаева – икенсе, Анастасия Григорьева өсөнсө урында. Ирҙәр араһында спорт ветераны, 60 йәшлек Ғайса Кейекбаев ярыштың иң өлкән ҡатнашыусыһы булды.\nФутбол ярышында дүрт команда ҡатнашты һәм Красноусолдың беренсе йәштәр командаһы – беренсе, Балалар-үҫмерҙәр спорт мәктәбе командаһы – икенсе, Красноусолдың 2-се командаһы өсөнсө урын алды. Волейбол ярышы ла бик сәмле барҙы. Спорт ветерандары – Еҙем-Ҡаран\nауылынан Раил Йомағолов, Юлыҡтан Кәрим Кәримов, Красноусолдан Рафаэль Юлмөхәмәтов бер командаға\nтупланып уйнанылар. Тап уларҙың командаһы финалда Сәйетбаба егеттәре менән осрашты. Башлыса йәштәрҙән торған Сәйетбаба командаһы ветерандарҙы еңеүгә өлгәште. Красноусолдың 3-сө мәктәп уҡыусылары командаһы өсөнсө урын алды.


Байрамың ҡотло булһын, апай!\n6 Октябрь 2018, 15:11\n«Йәгеҙ, балалар, диванға теҙелеп ултырығыҙ, аяҡтарығыҙға яңы носкиҙарҙы кейегеҙ, һеҙгә сәй эсерергә апайҙар көтә!» Китапхананың ишеген асып инеү менән Рәшиҙә апайҙың сағыу тауышы, фойелағы диванда яңы носкиҙар кейеп маташҡан балалар ҡаршыланы мине. Баймаҡ район китапханаһына ауылдарҙан балалар йыш экскурсияға килә ине: китапхана менән танышалар, яңы китаптар алалар, һуңынан китапханасы апайҙары йылы сәй эсереп оҙата. Былар барыһы ла тәбиғи, беҙҙә яйға һалынған тәртип, ә бына яңы носкиҙар таратыу...быныһы миңә лә яңылыҡ... Балаларҙы оҙатҡас: «Рәшиҙә Кәримовна, был ниндәй акция булды әле»,—тип яйлап ҡына һораша башланым. Ул ғәҙәттәгесә башын сайҡап, ихлас көлөп алды, шунан ҡапыл етдиләнеп: «Шунһыҙ булмай ине шул...»,—тип һөйләп китте.\n«Йәгеҙ, балалар, диванға теҙелеп ултырығыҙ, аяҡтарығыҙға яңы носкиҙарҙы кейегеҙ, һеҙгә сәй эсерергә апайҙар көтә!» Китапхананың ишеген асып инеү менән Рәшиҙә апайҙың сағыу тауышы, фойелағы диванда яңы носкиҙар кейеп маташҡан балалар ҡаршыланы мине. Баймаҡ район китапханаһына ауылдарҙан балалар йыш экскурсияға килә ине: китапхана менән танышалар, яңы китаптар алалар, һуңынан китапханасы апайҙары йылы сәй эсереп оҙата. Былар барыһы ла тәбиғи, беҙҙә яйға һалынған тәртип, ә бына яңы носкиҙар таратыу...быныһы миңә лә яңылыҡ... Балаларҙы оҙатҡас: «Рәшиҙә Кәримовна, был ниндәй акция булды әле»,—тип яйлап ҡына һораша башланым. Ул ғәҙәттәгесә башын сайҡап, ихлас көлөп алды, шунан ҡапыл етдиләнеп: «Шунһыҙ булмай ине шул...»,—тип һөйләп китте. Балаларҙың аяҡтары ял итһен тип, аяҡ кейемдәрен систергән икән. Шул саҡ ике малайҙың ойоҡтары ныҡ иҫке, тишек булыуын күргән. Улары оялыуҙан ни эшләргә белмәй икән. Уҡытыусылары аңлатыуынса, был малайҙар—етем балалар, өлкән генә өләсәләре ҡарай булып сыҡҡан. Шул саҡ Рәшиҙә апай йүгереп сығып барыһына ла яңы носкиҙар һатып алған. «Икеһенә генә айырып биреп булмай бит инде, эй ҡыуандылар сабыйҙар»,—тип йылмая ул. Эйе, Рәшиҙә кәрим ҡыҙына ошондай урынлы ғына, кәрәкле эштәр хас. Үҙе һеңлеһенең ике етем ҡалған кескәй генә сабыйҙарын ҡарап үҫтергән кешегә балаларҙың күңеле, йөрәк һыҙланыуҙары, шатлыҡтары таныш. Үтә лә нескә күңелле, мәрхәмәтле апайыбыҙ кешеләрҙең хәлен йөрәге менән аңлай белә.\nБер аҡыл эйәһенең шундай фекере бар: «Тормошоңда осраған һәр кеше осраҡлы түгел—ул уҡытыусы. Кемдер һине көслөрәк булырға, кемде аҡыллыраҡ, кемдер ғәфү итә белергә, кемдер бәхетле булырға, һәр көнгә ҡыуанырға өйрәтә». Рәшиҙә апай ҙа тормош юлында үҙенә осраған һәр кемгә рәхмәтле. Беҙ иһә уның менән таныш булыуыбыҙға ифрат шатбыҙ. Рәшиҙә Кәрим ҡыҙы беҙҙе, китапхана ҡыҙҙарын, мине шәхсән ошо юғары ла әйтелгәндәрҙең барыһына ла өйрәтте.\nР.К.Һөйәрғолова менән Баймаҡ районының архив бүлеген етәкләгән сағында таныштым. үҙенең тынғыһыҙлығы, һәр эште еренә еткереп үтәүе, талапсанлығы, бигерәк тә ихласлығы мине үҙенә тартты. Райондың йәмәғәт тормошонда ҡайнап йәшәне, күп эштәрҙең башында торҙо. Район ҡатын-ҡыҙҙар ойошмаһын етәк-ләргә батырсылыҡ итеүем Рәшиҙә апай һәм уның кеүек ихлас кешеләрҙең ярҙамы, аҡыллы кәңәштәре арҡаһында булды. Ҡатын-ҡыҙҙар советының әүҙем эшмәкәрлегенә архив бүлегенең һәр ауыл хакимиәте менән тығыҙ бәйләнештә булыуы ярҙам итте. «Райондың ҡатын-ҡыҙҙар советында эшләгәндә ысын әхирәттәр таптым, иң сағыу ҡатын-ҡыҙҙар ме-нән таныштым,—тип хәтерләй Рәшиҙә Кәрим ҡыҙы.—Муллаҡайҙан Разия Хәсәнова, Йомаштан Мәрйәм Раева, Ишмөхәмәттән Зәйтүнә Әхмәтова, Ишмырҙанан Гөлсөм Нурдәүләтова, Ҡараталдан Миңһылыу Зөлҡәрнәева, Баймаҡтан Мәҡсүдә Нәбиуллина, Гүзәл Ниғәмәтова, Ленира Хисмәтуллина, Аҡморондан Альбина Тимерова, Әбделкәримдән Алһыу Дауытова һ.б. хәтерҙән сыҡмай».\nУл йылдарҙа архив бүлегендә заманса техника ла юҡ, ябай баҫма машинка, ә Рәшиҙә апайҙа ниндәй генә мәғлүмәт юҡ, барыһын да ныҡышмалы хеҙмәт менән туплай ул. Юғары хеҙмәт наградалары менән бүләкләнеүселәр, афған, чечен һуғышы ветерандары, Герой әсәләр, золом ҡорбандары һ.б. Исемлектәргә ингән кешеләр тураһында белешмәләр туплау, төрлө сараларға саҡырыу, хәл белешеүҙәр...\nРәшиҙә Кәрим ҡыҙы тураһында мәҡәлә яҙырға булғас, оҙаҡ йылдар район Советында етәксе булып эшләгән абруйлы Кирәй-мәргән Кәйекбирҙинға мөрәжәғәт иттем.\n—Район, ауыл хакимиәттәре эшмәкәрлегендә Совет хеҙмәткәрҙәренең роле ифрат ҙур ине. Улар районда үткән һәр сарала иң әүҙем ойоштороусы булды, халыҡ менән етәкселек араһында күпер ролен үтәне. Һайлаумы, һабантуймы, ураҡ йыйыумы, һәр ерҙә уларҙың тырыш хеҙмәте һөҙөмтә бирҙе. Рәшиҙә Кәрим ҡыҙы абруйлы, ныҡышмал булыуы, һәр эште еренә еткереп үтәүе менән хәтерҙә ҡалды. Беҙ уның менән урындарға сығып документтарҙы дөрөҫ тултырыу буйынса күп методик ярҙамдар ойошторҙоҡ. Телефон аша түгел, туранан-тура осрашыуҙар уға хас ҡылыҡ,—ти К.Кәйекбирҙин.\nХаҡлы ялға сыҡҡас, Рәшиҙә апай беҙгә китапханаға эшкә килде. Баймаҡ район китапханаһының крайҙы өйрәнеү бүлеген етәкләне ул. Эшкә тотонғас та, китапханалағы «Атайсал, тип янған йөрәктәр» клубының эшмәкәрлегенә яңы һулыш , яңы дәрт бирҙе. Бө-йөк Ватан һуғышы ветераны Вара Бәшәр улы Буранбаев етәкләгән клубтың алыштырғыһыҙ сәркәтибенә әйләнде. Ул йылдарҙа үткә-релгән мәҙәни сараларҙы һанап китһәң, хайран ҡалырлыҡ. Аҡһа-ҡалдар һәм ағинәйҙәрҙең иң сағыу, иң мәртәбәле эшләү дәүере ошо йылдарға тап килә. Иң арҙаҡлы, абруйлы район тарихын яҡшы белгән, киләсәккә битараф булмаған мәҙәни кешеләр ошо клубҡа берләшеп, күпме изге эштәр эшләне. Исемдәрен һанап китеү үҙе бер ҡыуаныс: сәсәниә, мәғрифәтсе Гөлнур Лоҡманова, абруйлы аҡһаҡалдарыбыҙ Әмир Сәйғәфәров, Вара Буранбаев, Әхиәр Исхаҡов, Рауил Бүкәнбаев, Ирек Сәйфетдинов, журналист Тәфтизан Ушанов, тарихсылар Ирек Хөсәйенов, яҙыусы мәғрифәтсе Рамаҙан Үтәғолов, Азамат Тажетдинов, әүҙем йәмәғәтселәр Сәфәрғәли Салихов, Шәһит Йәноҙаҡов. Ветеран уҡытыусылар Шәрифә Fәббәс ҡыҙы һәм Зарифа Аҙнағолова, рухлы Миңниса Юнысова, оҫта ойоштороусы Рауил Йәнсурин. Илһөйәрҙәр Сәлимйән Вәлиев, Мөхтәр Монасипов һәм башҡалар. Райондың һәр ауылында тиерлек ойошторолған был клуб ҙур йәмғиәт ойошмаһына әйләнде. Бик күп изге башланғыстарға нигеҙ һалды. Ә уйлаһаң һәр бер сара артында күпме эҙләнеүҙәр, осрашыуҙар, етәкселәрҙе, урындағы халыҡты йәлеп итеү, ойоштороу мәшәҡәттәре тора. Крайҙы өйрәнеү бүлегенең ҙур эшмәкәрлегенең тағы бер мөһим хеҙмәте булып яҡташтарыбыҙҙың исемдәрен барлау, улар тураһында мәғлүмәт туплап картотекалар, альбомдар төҙөү торҙо. Китапхананың методик бүлегенң уңған ҡыҙҙары менән берлектә ҙур ғына күләмле библиографик мәғлүмәттәр йыйналды. Был материалдар бер нисә библиографик йыйынтыҡҡа һәм райондың энциклопедияһын төҙөүгә нигеҙ булды.\nРәшиҙә Кәрим ҡыҙының хеҙмәт биографияһына, эшсәнлегенә байҡау яһайым да шундай уйға киләм. Уны тормош һынауҙары, хеҙмәт шулай сыныҡтырған. Бөйөк Ватан һуғышынан 23 йәшендә генә икенсе группа инвалиды булып ҡайтҡан атаһының бәләкәстән иң ҙур ышанысы, ишле ғаиләлә баш бала булыуы Рәшиҙә апайҙы тиҙ өлкәнәйткән.\nБаймаҡ районында оҙаҡ йылдар етәксе булып эшләгән Әмир Зәкир улы Сәйғәфәров Рәшиҙә апай тураһынла ошолай тип иҫкә ала: «Рәшиҙәне тыуған ауылында йәш комсомол секретары булып эшләгән сағынан беләм. Бик тырыш, егәрле, аҡыллы. Хөрмәт итәм. Ҡайҙа ғына эшләмәһен, үҙен яҡ-шы хеҙмәткәр, әүҙем шәхес итеп танытты. Юғары партия мәктәбен тамамланы, етәксе булып совет органдарында эшләне, һәр саҡ кешеләргә ихтирамлы, иғтибарлы булды».\nБөгөн 70-се көҙөн ҡаршы алғанда Рәшиҙә апай ғаиләһе менән терәкле, бәхетле. Яратып үҫтергән ике улының тиҙерәк ғаиләле булып, ейән-ейәнсәрҙәр бүләк итеүҙәрен көтә, улдарының бәхетле булыуҙарына ышана, өмөт итә.\nДоңъяны ышаныс һәм мөхәббәт йәшәтә, тип юҡҡа ғына әйтмәйҙәр, бит. Урау-урау юлдар һәм йылдар аша бер-береһен тапҡан Рәшиҙә апай менән Хәбир еҙнәй ғаиләлә мөхәббәткә сорналып йәшәй. Тыуғандарына, дуҫтарына, яҡындарына оло терәк, ярҙамсылдар. Һәр сәғәттәң, һәр миҙгелдең ҡабатланмаҫын белеп, аңлап тулы тормош менән йә-шәргә тырыша улар. Үҙҙәре йә-шәгән йорт подъезының ҡалала «Иң яҡшы»һы тип танытыу өсөн тырышыуҙары, халыҡты ойоштороуҙары, ҡалала үткән һәр мәҙәни байрамдарҙа, дуҫтарының тормош сараларында ҡатнашыуҙары, республиканың тарихи урындарына сәйәхәт итеүҙәре... Һоҡланырлыҡ шул!\nШағир Роберт Миннуллиндың шиғыр юлдары бары уларға бағышланған кеүек:\n«Һин миңә бик кәрәк, йәнем,\nҺыу кеүек, һауа кеүек!\nЯнымда һинең булыуың\nМиңә бер дауа кеүек!»\nБереңә-берең һыу, һауа кеүек кәрәк булыу—үҙе бер мөғжизәлер, бигерәк тә, өлкән йәштә.\nМәҡәләмдең төп геройы Рәшиҙә Кәрим ҡыҙы алтын көҙҙә тыуған. Йәйҙең, яҙҙың, ҡыштың бөтә төҫтәрен, тәмен, байлығын, хистәрен бергә йыйған көҙ айы уның характерына, бар булмышына тупланған кеүек. Уның тормош юлы ла яҡты ла, хисле лә, әрнеүле лә, моңло ла. Үрнәк алырлыҡ, һоҡланырлыҡ. Бәхетең ғүмерле, ғүмерең бәхетле булһын, Апай!


Радий Хабиров отменил обязательный режим самоизоляции для пожилых людей\nГромкий скандал в РЭП ГИБДД и откровенное интервью фигуранта этой истории– смотрите Вести в 21:05\nСожгла внедорожник: уфимка отомстила любовнице мужа\n55 минут 9 секунд назад\nВзрыв льда и спасение бегством: паводок ударил по районам Башкирии\nОграничения на все: Турция ужесточила правила пребывания туристов\nВ республике в этом году отремонтируют 230 километров дорог\nРейды по должникам в Иглино и встреча школьников с «чернобыльцами» в Бакалинском районе\n2 часа 8 секунд назад\n10 тысяч спасателей распределят по всем пожароопасным зонам республики\n«Последуйте моему примеру»: Путин сделал вторую прививку от коронавируса\n1 из 5429\nӨфөлә “Апрель” республика вокал сәнғәте конкурсы үтте\nУнда 6-ынан алып 16 йәшкә тиклемге балалар ҡатнашты. Солистар, дуэт менән йырлаусылар республиканың төрлө район-ҡалаларынан килде. Конкурсты Башҡортостандың мәҙәниәт министрлығы һәм Республика халыҡ ижады үҙәге ойошторҙо. Еңеүсе дипломын алып сыҡҡан һәр бала бына шулай ҡыуанысы менән...\n“Башҡортостан 24” каналында тематик көндәр башланды\nТәүгеләр исемлегендә - Мәжит Ғафури исемендәге Башҡорт дәүләт академия драма театры. Ижади коллектив көн дауамында “Башҡортостан” дәүләт телерадиокомпанияһының барлыҡ тапшырыуҙарында ҡатнашып, үҙенең эшмәкәрлеге менән таныштырҙы. Был иртәлә телеүҙәк алдындағы майҙан театр сәхнәһенә әүерелде. “...\nКредит алыр өсөн күпме аҡса түләргә кәрәк?\nРеспубликала халыҡҡа кредит алырға ярҙам иткән шикле ойошмалар һаны арта. Кеше иҫәбенә байығырға теләүсе брокерҙар бер кешенән кәмендә илле мең һум аҡса һорай. Мутлашыусылар ҡулына нисек эләкмәҫкә һәм уларҙан нисек һаҡланырға? Һуңғы арала кредитка онлайн ғариза ҡалдырыу халыҡ араһында киң тарала....\nКөндәр ҡапыл йылытҡас биләмәләрҙе һыу баҫа башланы\nЕр ныҡлап туңғас ҡар һыуы һеңеп өлгөрмәй. Бигерәк тә шәхси йорттарҙа йәшәүселәргә ауырға тура килә. Өфө янында тиҫтәләгән өй һыу эсендә ҡалды. Ә бит әле ҙур йылғаларҙа боҙ китмәгән. Елена Иглина аллеяһы урамында күләүек түгел, ә быуа барлыҡҡа килгән. Район үҙәге өсөн был матур күренеш түгел,...\nБаш ҡала вольерында хәҙер уларҙың һаны тиҫтәгә яҡынлай. Айыу балалары ғинуарҙа донъяға килһәләр ҙә, уларҙы тик был аҙнала ғына күрһәттеләр. Маша, Настя һәм Кнопка ҡушаматлы инә айыуҙар ғинуар айында тоҡом килтерһәләр ҙә, уларҙың балаларын кеше күҙенә күрһәтмәҫкә тырышҡандар. Беренсенән, айыу...\nҠайһы бер дәүләттәр Фольклориадала ҡатнашыуҙан баш тартҡан\nҠатмарлы эпидемиологик хәлгә бәйле ҡайһы бер дәүләттәр Фольклориадала ҡатнашыуҙан баш тартҡан. Ҡунаҡтар өсөн Өфө аэропортында коронавирус инфекцияһына тест үткәреү өсөн экспресс-лабораториялар ойоштороу ҡарала. Фольклориадаға 56 илдән коллектив һәм артистар саҡырылған. Был аҙнала Фольклориада...\nӨфөлә мобиль пункттарҙа привика эшләтеүселәр һаны көндән-көн арта\nБашҡорт дәүләт опера һәм балет театры, Өфөнөң “Башҡортостан” лайф-стайл, “Мега”, “Планета” һәм Стәрлетамаҡ ҡалаһының “СитиМолла” сауҙа үҙәктәрендә әле вакцина яһатырға мөмкин. Сауза уҙәгенә күптәр кейем һалым артынан килһә, бәғзе берәүҙәр коронавирустан привика эшләтә. Вакцинация пункттары 18...


Михаил Бабич һәм Рөстәм Хәмитов Өфөнөң дарыу препараттары етештереүсе предприятиеһында булды\n7 декабрҙә республикаға эш сәфәре менән килгән Рәсәй Президентының Волга буйы федераль округындағы тулы хоҡуҡлы вәкиле Михаил Бабич һәм Башҡортостан Башлығы Рөстәм Хәмитов «Фармстандарт-Өфөвита» асыҡ акционерҙар йәмғиәтенең етештереү майҙансыҡтарында һәм лабораторияларында булды.\nФармацевтика предприятиеһы директоры Владимир Крейман әйтеүенсә, бында йыл һайын 90 миллиондан ашыу дарыу етештерелә. Быйыл һөт биҙе яман шешенә ҡаршы дарыуҙар һәм ҡан ойошоуын булдырмаусы препараттар сығарыу яйға һалынды.\nӘлеге ваҡытта предприятиела яңы етештереү комплексы төҙөлә башланы, участкалар һәм ҡорамалдар яңыртыла. 2017 йылда инвестициялар күләме 700 миллион һумдан ашыу тәшкил итте.\n2018 йылда «Фармстандарт» компаниялар төркөмө етәкселеге бында алты дарыу төрөн сығарырға, шулай уҡ технологиялар трансферы иҫәбенә 86 препарат төрөн етештерергә күҙаллай.\n— «Өфөвита» предприятиеһы импортты алмаштырыу буйынса хәлде яҡшы файҙаланды, – тип билдәләне Рөстәм Хәмитов журналистар менән әңгәмәһендә. – Өс-дүрт йыл элек етештереү күләме 7 миллиард һум тирәһендә ине, бөгөн был һан 20 миллиард һумға етте. Был һуңғы сик түгелдер һәм етештереү күләме, һис шикһеҙ, артыр тип ышанам.\n«Фармстандарт-Өфөвита» асыҡ акционерҙар йәмғиәте моно һәм поливитамин препараттар етештереү буйынса Рәсәй Федерацияһында алдынғы һанала. 2003 йылдан ул «Фармстандарт» компаниялар төркөмөнә инә. Предприятиеның дөйөм майҙаны – 42 мең квадрат метр, унда 19 етештереү линияһы урынлашҡан. Предприятиеның продукцияһы Рәсәй буйынса һатыла, шулай уҡ сит илдәргә лә сығарыла.


Әзербайжан Республикаһының Үҙәк банкы — Башҡорт Википедияһы\nӘзербайжан Республикаһының Үҙәк банкы\n11 февраль 1992\nӘзербайжан Республикаһының Үҙәк банкы Викимилектә\nӘзербайжан Республикаһының Үҙәк банкы (әзерб. Azərbaycan Respublikasının Mərkəzi Bankı) — Әзербайжандың үҙәк банкы. Әзербайжан Республикаһы Президентының «Әзербайжан Республикаһының Милли банкын булдырыу тураһында»ғы 1992 йыл 11 февраль указы менән ойошторолған. Әзербайжан Республикаһында 2009 йылдың 18 мартында үткәрелгән Референдумдың «Әзербайжан Республикаһы Конституцияһына үҙгәрештәр һәм өҫтәмәләр тураһында»ғы Акты көсөнә инеүгә бәйле, Әзербайжан Республикаһы Милли банкының атамаһы Әзербайжан Республикаһы Үҙәк банкы тип үҙгәртелә.\nӘзербайжан Республикаһы Үҙәк банкының статусы, маҡсаттары, функциялары һәм вәкәләттәре, идаралығы һәм ойоштороу структураһы, шулай уҡ уның үҙәк банк булараҡ дәүләт власы органдары һәм башҡа шәхестәр менән мөнәсәбәттәре «Әзербайжан Республикаһының Үҙәк банкы тураһында» Әзербайжан Республикаһының 2004 йыл 10 декабрь Законы менән көйләнә. Илдең милли валютаһы эмиссияһы буйынса функцияға тик Үҙәк банк ҡына эйә булыуы Әзербайжан Республикаһы Конституцияһы менән нығытылған. Үҙенең эшмәкәрлегендә Әзербайжан Республикаһы Үҙәк банкы Әзербайжан Республикаһының башҡа закон акттарына һәм Әзербайжан Республикаһы хуп күргән халыҡ-ара договорҙарға ла таяна. Банктың административ бинаһы Баҡы ҡалаһында урынлашҡан.\n3 Ойоштороу ҡоролошо һәм идаралығы\nӘзербайжанда үҙәк банк эшмәкәрлеге тарихы бер нисә осорҙан тора: Әзербайжан Демократик Республикаһы осоро (1918—1920); Әзербайжан Совет Социалистик Республикаһы осоро (1920—1991); хәҙерге үҙәк банк эшмәкәрлеге осоро (1991 йылда Әзербайжанда бойондороҡһоҙлоҡ тергеҙелгәндән һуң).\n1918 йылдың 28 майында Әзербайжан бойондороҡһоҙлоҡ алғандан һуң, Әзербайжан Демократик Республикаһы ойошторола. Тәүҙә бойондороҡһоҙ республикала Рәсәй һумдары, шулай уҡ, Баҡы Халыҡ Комиссарҙары Советы ҡарары буйынса әйләнешкә сығарылған «Баҡы бондары» менән бергә, 1918 йылдың ғинуарынан Кавказ аръяғы бондары ла киң ҡулланыла. Шул уҡ осорҙа Рәсәй Дәүләт банкының Баҡы бүлексәһе лә эшмәкәрлеген дауам итә. 1919 йылдың 7 мартында Әзербайжан Республикаһы хөкүмәте Әзербайжан дәүләт банкын (үҙәк банкын) ойоштороу тураһында ҡарар сығара. Шул уҡ йылдың 16 сентябрендә Әзербайжан Республикаһы парламенты тарафынан Әзербайжан дәүләт банкы Уставы ҡабул ителә. 1919 йылдың 30 сентябрендә тантаналы шарттарҙа банк асыла, шул көндән башлап эшмәкәрлек итә.\n«Банктар банкы» булараҡ, Әзербайжан дәүләт банкы илдә кредит ойошмаларының эшмәкәрлегенә конролде тормошҡа ашыра һәм аҡса эмиссияһын үткәрә.\n1920 йылдың 28 апрелендә Әзербайжан Демократик Республикаһы ҡолағандан һуң, Әзербайжан Совет Социалистик Республикаһы Финанс комиссариатының 1920 йыл 31 май бойороғо менән Әзербайжан дәүләт банкының атамаһы Халыҡ банкы тип үҙгәртелә. Революцион Комитеттың 1920 йыл 9 июнь ҡарары менән бөтә банктар һәм башҡа кредит ойошмалары национализациялана һәм Халыҡ банкына ҡушыла, ә банк эше тик дәүләттең монополияһы булып ҡала.\nӘзербайжан Халыҡ банкының төп функцияһы ҡағыҙ аҡса эмиссияһын тормошҡа ашырыуҙан тора. Финанс комиссариаты составындағы Халыҡ банкы халыҡ хужалығын финанслай һәм сметалар, бюджеттар эшләү менән шөғөлләнә. Банк системаһының кәрәге булмағанлыҡтан ревкомдың 1920 йыл 14 авгусы ҡарары менән банк функциялары Үҙәк бюджет идаралығына тапшырыла.\n1921 йыл аҙағына, яңы иҡтисади сәйәсәт үткәреүгә бәйле, банк системаһын тергеҙеү ихтыяжы тыуа. Әзербайжан Совнаркомының 1921 йыл 16 октябрь ҡарары менән Дәүләт банкы булдырыла һәм Уставы раҫлана.\n1922 йылдың 12 мартында Кавказ аръяғы Социалистик Федератив Совет Республикаһы (ЗСФСР) ойошторола һәм шул уҡ йылдың 30 декабрендә Совет Социалистик Республикалар Союзы составына инә. ЗСФСР Союз Советының 1923 йыл 10 ғинуар декреты менән ЗСФСР берҙәм аҡса системаһына күсә һәм Әзербайжан Дәүләт банкының ҡағыҙ аҡса эмиссияһы өлкәһендәге эшмәкәрлеге туҡтатыла. Әзербайжан Халыҡ комиссарҙары советының 1923 йыл 3 июль ҡарары менән Әзербайжан Дәүләт банкының атамаһы Әзербайжан дәүләт ауыл хужалығы банкы тип үҙгәртелә һәм ул үҙәк банк функцияларының бөтәһен дә юғалта. Тәүҙә Әзербайжан дәүләт ауыл хужалығы банкы ауыл хужалығын үҫтереүгә булышлыҡ күрһәтә, шулай уҡ аҡса һәм тауар әйләнеше мәсьәләләрен көйләй.\n1923 йылда СССР Дәүләт банкын ойоштороуға бәйле Баҡыла СССР Дәүләт банкының республика контораһы асыла, 1990 йылда ул СССР Дәүләт банкының Әзербайжан республика банкы тип үҙгәртелә, 1992 йылға тиклем эшләй.\nӘзербайжандың бойондороҡһоҙлоғо тергеҙелгәс, 1991 йылдың 25 майында «Әзербайжан Республикаһының иҡтисади бойондороҡһоҙлоғо нигеҙҙәре тураһында» конституцион Закон раҫлана, уның «Банк системаһы һәм аҡса әйләнеше» тигән 14-се статьяһында бойондороҡһоҙ банк системаһының һәм милли аҡса берәмеге әйләнешенең юридик нигеҙҙәре сағылдырыла, Милли банктың статусы һәм вәкәләттәре билдәләнә. Әзербайжан Милли банкы кредит, аҡса әйләнеше, хисаплашыуҙар һәм валюта мөнәсәбәттәре өлкәһендә дәүләт сәйәсәтен үткәреүсе, шулай уҡ тотош банк системаһы эшмәкәрлеген көйләүсе орган, резерв банк функцияларын башҡарыусы юғарғы эмиссия идаралығы тип иғлан ителә.\nӘзербайжан Республикаһы Президентының «Әзербайжан Республикаһында Милли банк булдырыу тураһында» 1992 йыл 11 февраль Указы менән СССР Дәүләт банкы, СССР Промстройбанкы һәм СССР Агропромбанкы учреждениелары нигеҙендә Әзербайжан Республикаһы Милли банкы булдырыла. Был Указ көсөнә ингән көн (12 февраль) банк булдырылған көн итеп билдәләнә.\n1992 йылда Милли банк эшмәкәрлеген көйләүсе ике закон акты ҡабул ителә: 7 августа — «Әзербайжан Республикаһының Милли банкы тураһында» Закон һәм 1 декабрҙә — Милли Мәжлестең «Әзербайжан Республикаһы Милли банкының Уставын раҫлау тураһында» ҡарары.\n1992 йылдың 15 авгусында әйләнешкә Әзербайжандың милли валютаһы — манат сығарыла. 1994 йылдың 1 ғинуарынан манат илдә берҙән-бер законлы түләү сараһы тип иғлан ителә. 1995 йылдың 12 ноябрендә бөтә халыҡ референдумы менән бойондороҡһоҙ Әзербайжан Республикаһының беренсе Коституцияһы ҡабул ителә, уның II киҫәгендәге 19-сы статьяла тик Милли банк ҡына аҡса билдәләрен әйләнешкә индереү һәм әйләнештән алыу хоҡуғына эйә орган тип таныла.\n«Әзербайжан Республикаһының Милли банкы тураһында» Әзербайжан Республикаһы Законының икенсе һәм өсөнсө редакциялары 1996 йылдың 14 июлендә һәм 2004 йылдың 10 декабрендә ҡабул ителә.\nФункциялары үҙгәргәс, исемен дә үҙгәртеү ихтыяжы тыуа һәм, 2009 йылдың 18 мартында үткәрелгән референдумдың «Әзербайжан Республикаһы Конституцияһына үҙгәрештәр һәм өҫтәмәләр тураһында»ғы Акты көсөнә ингәс, банк «Әзербайжан Республикаһының Үҙәк банкы» тип үҙгәртелә.\n«Әзербайжан Республикаһының Үҙәк банкы тураһында»ғы Законға 2016 йылдың 4 мартында индерелгән үҙгәрештәргә ярашлы, Үҙәк банктың вәкәләттәре лә үҙгәртелә. Мәҫәлән, банк эшмәкәрлеген лицензиялау, көйләү һәм контролләү вәкәләттәре яңы ойошторолған органға тапшырыла. Шул ваҡыттан алып Үҙәк банктың вәкәләттәре аҡса-курс сәйәсәтенә, макроиҡтисади һәм финанс тотороҡлолоғон булдырыуға, банк-ара үҙәкләштерелгән һәм лицензиялау талап ителмәгән башҡа түләү системаларын көйләүгә һәм үҫтереүгә, шулай уҡ аҡса әйләнешен ойоштороу йүнәлештәренә туплана.\n«Әзербайжан Республикаһының Үҙәк банкы тураһында» Әзербайжан Республикаһы Законында билдәләнгән вәкәләттәр сиктәрендә Үҙәк банктың төп эшмәкәрлек маҡсаты булып хаҡтар тотороҡлолоғон тәьмин итеү тора. Бынан тыш, Үҙәк банк банк-ара үҙәкләштерелгән һәм лицензиялау талап ителмәгән башҡа түләү системаларын ойоштороу һәм уларҙың эшмәкәрлеген тәьмин итеү менән шөғөлләнә. Табыш алыу Үҙәк банктың төп маҡсаты түгел.\nМаҡсаттарына өлгәшеү өсөн Үҙәк банк түбәндәге функцияларҙы башҡара:\nИлдең аҡса һәм валюта сәйәсәтен билдәләй һәм үткәрә;\nАҡса әйләнешен ойоштора;\nМанаттың рәсми курсын билдәләй;\nАлтын-валюта резервтарына идара итә;\nХисаплашыу-түләү балансын төҙөй;\nИлдең дәүләт һәм дәүләттеке булмаған тышҡы бурысы һәм халыҡ-ара инвестициялар балансы статистикаһына күҙәтеүҙәр эшләй;\nТүләү системалары эшмәкәрлеген ойоштора һәм көйләй .\nОйоштороу ҡоролошо һәм идаралығы[үҙгәртергә | вики-тексты үҙгәртергә]\nҮҙәк банктың ойоштороу ҡоролошона Идара, үҙәк аппарат һәм төбәк идаралыҡтары инә. Үҙәк аппарат эске аудит бүлегенән һәм банк Идараһы билдәләгән башҡа ҡоролош берәмектәренән тора. Бөтә ҡоролош бүлектәре үҙ эшмәкәрлеген Үҙәк банк Идараһы раҫлаған Положение нигеҙендә тормошҡа ашыра.\nҮҙәк банкҡа банк Идараһы идара итә.\nҮҙәк банк рәйесе — Эльман Рөстәмов.\nИдара ағзалары — Алим Гүлиев, Афтандил Бабаев, Вадим Хубанов.\nӘзербайжан Республикаһы Конституцияһына ярашлы, Үҙәк банк Идараһы ағзалары ил Президенты күрһәтеүе буйынса Әзербайжан Республикаһы Милли Мәжлесе (парламенты) тарафынан раҫлана. Үҙәк банк рәйесе һәм уның урынбаҫарҙары вазифаға Әзербайжан Республикаһы Президенты тарафынан банк Идараһы ағзалары араһынан тәғәйенләнә.\nҮҙәк банк рәйесе банктың башҡарма ҡоролошона етәкселек итә һәм Идара рәйесе булып тора, Үҙәк банк исеменән сығыш яһай, банктың етәксе составы араһында вазифа бурыстарын бүлә һәм, «Әзербайжан Республикаһының Үҙәк банкы тураһында»ғы Законға ярашлы, Үҙәк банк эшмәкәрлегенә бәйле һәм Идара компетенцияһына инмәгән мәсьәләләрҙе хәл итә.\nИл төбәктәрендә Үҙәк банк үҙ функцияларын төбәк идаралыҡтары аша башҡара. Әле ил территорияһында, Нахчиван Автономиялы республикаһы идаралығын да индереп, алты төбәк идаралығы эшләй (Үҙәк банктың Нахчиван идаралығы, Гәнжә, Ҡуба һәм Биләсүвәр ҡалаларындағы төбәк үҙәктәре, йәнә Евлах һәм Сумҡайыт ҡалаларындағы резерв үҙәктәре).\n↑ History, сайт ЦБ (инг.)\n↑ Management Board, сайт ЦБ (инг.)\n↑ Regional offices, сайт ЦБ (инг.)\nhttps://ba.wikipedia.org/w/index.php?title=Әзербайжан_Республикаһының_Үҙәк_банкы&oldid=880754 ҡабул ителгән\nБыл бит һуңғы тапҡыр 06:04 12 апрель 2019 үҙгәртелгән.


Баш ҡалала «Балалар альбомы» проектында йәнә легендар балет артисы Владимир Васильев сығыш яһай // Мәҙәниәт | новости башинформ.рф\nБаш ҡалала «Балалар альбомы» проектында йәнә легендар балет артисы Владимир Васильев сығыш яһай\n17:51, 21 сентября 2015 Мәҙәниәт\n22 сентябрҙә Өфөлә «Балалар альбомы» хәйриә проектының яңы, туғыҙынсы бүлеге күрһәтелә. «Тылсымлы балет донъяһы» программаһы музыканы, һүҙҙе һәм хореографияны берләштерәсәк. Тасуири уҡыусы сифатында проектҡа йәнә легендар балет артисы һәм хореограф, СССР-ҙың һәм Рәсәйҙең халыҡ артисы Владимир Васильев саҡырылған. «Башинформ» агентлығының матбуғат залында сараны ойоштороусылар — танылған артист үҙе, «Мәрхәмәт» фонды президенты Айгөл Гәрәева, Башҡортостан Милли симфоник оркестрының баш дирижеры Раушан Яҡупов һәм ПТБ банкының башҡарма директоры Альберт Әлимбәков программаның үҙенсәлектәре һәм көтөлмәгән бүләктәр хаҡында һөйләне.\n«Алдыбыҙҙа ҡатмарлы бурыс тора. Иң мөһиме — балаларға балет сәнғәтенең нескәлеген күрһәтеү. Һуңынан уларҙың бейеү менән шөғөлләнеүҙәрен теләр инек. Сөнки бейеү — хис-тойғоларҙы, уй-фекерҙәрҙе белдереүҙең үҙенсәлекле сараһы, бының өсөн тәржемә кәрәкмәй», — тип иҫәпләй Владимир Васильев.\nКисәнән бирле оркестр, Башҡорт дәүләт опера һәм балет театры артистары менән репетициялар бара. Был юлы программаның нигеҙен Людвиг Минкустың «Дон Кихот» һәм Сергей Прокофьевтың«Золушка» балеттары тәшкил итә. Ойоштороусылар әйтеүенсә, тамашаға Өфө балетының унлаған артисы, шул иҫәптән Гүзәл Сөләймәнова ҡушыла.\n«Дон Кихот»тың музыкаһында шампан тамсылары ла, шатлыҡ һәм фейерверк та бар. «Золушка» балетын Прокофьев ХХ быуатта, оҙаҡ ваҡыт сит илдә булғандан һуң Пермдә эвакуация ваҡытында яҙған. Беҙгә ошо музыканы уйнау бик оҡшай, проектта йәнә Владимир Викторовичтың ҡатнашыуы — беҙҙең өсөн ҙур хөрмәт», — тип билдәләне дирижер Раушан Яҡупов.\nБашҡортостандың Мәҙәниәт министрлығы булышлығында «Мәрхәмәт» хәйриә фонды, Милли симфоник оркестр ойошторған проект беренсе тапҡыр «Башҡортостан» дәүләт концерт залында уҙасаҡ. Мең урынға иҫәпләнгән залға саҡырыу билеттары ҡалмаған да инде. Йола буйынса, проектҡа сәләмәтлек мөмкинлектәре сикләнгән, етем балалар, Башҡорт хореография колледжы уҡыусылары, музыкаль яҡтан һәләтле балалар киләсәк.\nПромтрансбанк һәм Башҡортостан генерациялаусы компанияһының булышлыҡ итеүе һөҙөмтәһендә балалар һәм ата-әсәләр өсөн «Балалар альбомы» концерттарына инеү бушлай.\nТеги: шәфҡәтлелек,балалар альбомы


Patreon Эконом Ваҡытта Һәм Эконом Incest – Бушлай Онлайн Секс Уйындар\nБыл Уйындар Кешенең Туҡланыу Патреонский Инцест\nДонъя онлайн-уйын бик ныҡ үҙгәрҙе. Әгәр ҙә алда ғына, беҙ уйнайбыҙ, беҙ нимә бирә, беҙ хәҙер уйнап икән, тип хуплай. Patreon уйындар платформаһында Incest-сайттарҙың береһендә, бойондороҡһоҙ уйындар ойошторолдо һеҙҙең менән тәҡдим ителде, ул ойошмаларҙан финанслау тиле геймер. Бөтә был уйын уйнап алабыҙ. һеҙ бушлай, һәм әгәр телисез икән, беҙ уларға һеҙгә биргән сығанағы, уларға нигеҙ һалған һәм уны тотоу өсөн киткән уйлаған уйын тағы ла күберәк һәм енси хардкорный ярҙам һеҙгә, һеҙ беҙҙең сайтта бөтә берләшмәһе һәм унда уйнарға мөмкин.\nБөтә уйындар, беҙ был сайт тәҡдим итә торған, өйөрө финанслай, һәм уларҙың нигеҙ һалып эшләй, уның хыялдары тураһында инцест бүленә. Шулай уҡ ҡайһы бер ойошторолоп тора эротика, ҡотосорғос, триллерҙар бөйөк яҙыусы, бер нисә сценарий уйлайым һәм шуға күрә уларҙың тарихына иҫ киткес, наслаждаться улар беренселәрҙән булып кешегә, һеҙ чувствуй, был бөтә реаль, тасуирлы һәм һеҙҙе ойоштороусылар, тип, әсәйем, апайым һәм ҡыҙ, ысынлап та һеҙҙең уйығыҙ менән бәйле. Был уйынға хатта ҡайһы берҙә реалистик, тип софткор өсөн хурлыҡлы һәм ғауғалы булды., Әммә әгәр һеҙҙең хаҡта бөтә хардкора, ожмах табырбыҙ тип инцест порно һеҙ генә. Китерелә менән генә бөтә коллекцияға яңы уйын, html5 ойошторорға була. Бөтә уйын үҙе графигы тигеҙ һәм деталдәргә иғтибар эйә түгел. Шулай уҡ беҙҙең сайты һеҙ аласаһы был уйын уйнап туранан-тура, булыу-булмауға ҡарамаҫтан, һеҙ ниндәй ҡорамалдар ҡулланыла. Иң коллекция тураһында ентекле уҡыусылар һәм сайтҡа параграф икенсе.\nБөтә Фантазияһын Инцест Порно, Ул Һеҙ Аласаһы Күҙ Алдына\nҠасан беҙ булдырған был сайт, беҙ белмәгән, беҙ бик күп төрлөлөгө буласак алыу, тәҡдим итеү. Күпселек ғаиләләр көндө беҙҙең секс уйындар ойошторорға тәҡдим хардкорный бойондороҡһоҙ-уйын. Был бөгөнгө көндә иң киң таралған фантазия. Сөнки беҙҙең нимә тәҡдим булһа, беҙ шулай уҡ күп төрлөлөгө менән килә. Был иң популяр коллекция һына-әсә ул һәм енси тарихында был. Бынан һуң шунда уҡ популярлыҡ буйынса папочка фантазия-һөйәктәр бик күп уйында ҡатнашты. Әммә шулай булғас өсөн апаһы һәм ағаһы уйын өсөн, ағалары һәм һеңлеләре фантазияһы тураһында һеҙҙе ҡәнәғәтләндерәме., Шул уҡ ваҡытта беҙҙә күп уйын булды, ғаилә коллекция леско сексуаль, уларҙы нисек бара инцест апаһы менән һеңлеһе, әсәйем һәм мажаралар менән-ҡыҙы.\nӘммә, моғайын, һеҙ барыһынан да нығыраҡ оҡшаған уйын, бөтә ғаилә бергә трахаться. Әсәй, ҡыҙҙар, уйын сифатында ул бала һәм ата-әсә йәки ҡунаҡ бүлмәһенә йомғаҡлау этабы вчетвером трахаться менән өсәүләп-бына ҡайһы бер беребеҙҙе һыйлап, һеҙ был коллекциялар көтәбеҙ. Аҙ булды, беҙ бер нисә ғәжәп инцест форсат табыу-уйын, улар аласыз наслаждаться гей-секс ғаилә, мәҫәлән, бер туған ағаһы һәм ул үҙе атай трахаться буйынса йәки уҡыусыларҙың дәрестәрҙә эйәр-спарта. Күпкә күберәк мәғлүмәтте беҙҙең сайтта табырға мөмкин, һәм барыһы ла, тип, һеҙ, кәрәк, - һәм был браузеры интернет менән файҙалана.\nСекс Уйындар Ойоштороу Мөмкинлеге Менән Түләүһеҙ Ярҙам\nХәйер, ҡайһы бер ойоштороу эксклюзив контент Patreon эйә булып, күбеһенең уйында, уларҙың төҙөү, уйын өсөн бушлай ҡарарға була. Бына ни өсөн беҙҙә күп, улар беҙҙең сайтта ла ирешә ала. Үҙ сиратыбыҙҙа, беҙ уларҙы ҡыуыу яҡлы булды һәм уларға эшләү мөмкинлеге бирә һезгә patreon биттәр. Әммә һеҙ быны эшләргә тейеш түгел, әгәр теләмәй. Иң мөһиме, беҙ бөтәбеҙ патреон нигеҙ һалыу өсөн тормайбыҙ, беҙ был коллекцияһын тәҡдим итә. Ҡайһы бер сайттағы иғлан биреүсе менән ярҙамында беҙ аҡса эшләй, ә был бәйләнсек иғлан түгел., Әгәр һеҙҙе аяп менән реклама, уны бындай сайтында табырға мөмкин, йәки хатта PornHub YouTube булараҡ, һеҙгә бер нисә баннер хатта күргәнем дә, ул беҙгә сайтында алырға була. Дөйөм алғанда, ойоштороусылар беҙ порноигровой платформа, ул эшләй берекмәһе уйын. Һәм бөтә был ҡарарға бер ниндәй ҙә сикләү. Был сайтта һеҙ беҙгә кәрәк түгел хатта церебраль. Ябай кеше булараҡ, киләсәк дәлилләп, 18 йылдан күберәк һеҙгә һәм һеҙҙең барыһы ла уйнарға мөмкин, тип теләп, оҙаҡ теләһә ни. Бынан тыш, килеүселәр өсөн хатта беҙ аңлатма бүлеге асылды. Уйын наслаждайся эконом ваҡытта һәм эконом н үҙ-ара тәьҫир итешеүенән башҡа уйынсы менән аноним Incest Patreon.


Театр коллективы Шәйехзада Бабичҡа һәйкәл асыу тантанаһында ҡатнашты\nБөгөн, 28 июндә, Өфөлә V Бөтә донъя башҡорттары ҡоролтайы барышында Башҡорт автономияһына нигеҙ һалыусыларҙың береһе,бөйөк шағир һәм йәмәғәт эшмәкәре Шәйехзада Бабичҡа һәйкәл асылды. Шағирға һәйкәл ҡуйыу Башҡортостан Республикаһы ойошторолоуҙың 100 йыллығына арналған саралар программаһы сиктәрендә планлаштырылғайны.\nБронзанан ҡойолған алты метрлыҡ Бабич һыны Зәки Вәлиди урамында, Телеүҙәк алдында тора. Уны ҡуйыу урыны осраҡлы һайланмаған, шағир үҙенең көрәштәше Зәки Вәлиди урамында өфөләрҙе һәм баш ҡала ҡунаҡтарын «ҡаршы алып» торор.\nИжади концепцияны Башҡортостандың халыҡ шағиры Мостай Кәрим һәйкәле авторы булараҡ билдәле скульптор, Рәсәйҙең халыҡ рәссамы Андрей Ковальчук тормошҡа ашырған.\nБабич һәйкәлен асыу унда ҡатнашыусылар өсөн быуындар осрашыуы булды тиергә мөмкин. Республика етәкселеге вәкилдәре, Башҡорт ҡоролтайы аҡһаҡалдары, билдәле йәмәғәт эшмәкәрҙәре менән бергә тантанала студенттар, әүҙем йәштәр, эргә-тирәләге йорттарҙа йәшәүселәр һәм дә Мәжит Ғафури исемендәге Башҡорт академия драма театры коллективы ҡатнашты.


Күҙҙәре тулы моң, һағыш...\n18 Ғинуар 2019, 11:13\n...Эштән урамға сыҡҡас, саф һауа һулап бер аҙ ҡуҙғалмайыраҡ торҙом. Һулап танһыҡ ҡанмай!.. Ләззәтлелекте оҙаҡҡараҡ һуҙыу маҡсаты менән, туҡталыш яғына яй ғына атлап киттем. Талғын ғына атлаһам да, минән алда китеп барған бәләкәс кенә кәүҙәле, өлкән йәштәге инәйҙе ҡыуып еттем. Аҙымдарымды яйаттым.\nКүренеүенсә әбей бер ҡайҙа ла ашыҡмай. Тирә - йүнен битараф ҡына күҙәтеп, үҙ юлы менән китеп тик бара. Урамда һауа һулап, ял итеп, йөрөргә сыҡандыр... Юлдың ситенәрәк күсеп, ҙур һаҡлыҡ менән, инәйҙең йөҙөнә күҙ һалам: һары, йыйырсыҡлы йөҙө, төпкә батҡан бәләкәс кенә күҙҙәре тулы моң, һағыш, юҡһыныу, өмөтһөҙлөк,.. Өҫтөндә ябай ғына, ҡара төҫтәге кейем. Пальтоһының көләпәһен башына кейеп, бауын эйәге аҫтына ҡымтып бәйләп ҡуйған. Аяғындағы балондан тегелгән иркен итеге, атлағанда ҡамасаулап, ваҡыт-ваҡыт һөрлөгөп китә. Тик ул быға артыҡ иғтибар бирмәй, яйлап ҡына юлын дауам итә.\nӘлбиттә, ваҡытында бабайы ла, гөрләп торған донъяһы ла, бөтәһе лә бөтә кешенеке кеүек, хатта яҡшыраҡ та булғандыр . Тик ваҡыт үтеү менән, әле кисә гөрләп торған донъя тарала, юҡҡа сыға. Һинең уға, уларҙың һиңә кәрәге бөтә. Донъя төҫһөҙләнә . Кеше үҙенең тормош һуҡмағында яңғыҙ тороп ҡала ...\nКәйефем бермә-бер ҡырылды. Ниндәй күңелһеҙ финал! Мин үҙемә бындай ҡартлыҡ теләмәйем...


Күҙгә төшкән сүп кеүек | ГТРК «Башкортостан» — Новости Уфы и РБ\n23 июля 2018 — 16:28\nӨфөлә йәшәүсе Адель Башарова хирургтар менән судлашырға мәжбүр. Күҙҙәре насар күреү сәбәпле, ул офтальмологтарға мөрәжәғәт итеп, лазер операцияһын эшләтә. Әммә операциянан һуң, ул күҙенең эсендә салфетканың ебе тороп ҡалыуын күрә. Адель Башарованың күҙҙәре бәләкәй сағынан уҡ насар күргән. Дүрт йыл элек ул баш ҡалалағы шәхси клиникала күҙҙәренә лазер операцияһын эшләргә бара. Операциянан һуң күҙлек тураһында ул бөтөнләй онота, әммә бер проблеманан ҡотолоп, ул икенсеһенә юлыға. Адель Башарова һүҙҙәренсә, хирургтар операция ваҡытында һул яҡ күҙендә салфетканың ебен ҡалдырған. Пациенттың күҙендә ҡалған еп видео аша аныҡ күренә. Башҡа клиника табиптары ла уны хирург операция ваҡытында ҡалдырған, тип иҫәпләй. Әммә пациенттың күҙендәге еп видео аша күренһә лә, башҡа белгестәр быны иҫбатлаһа ла, шәхси клиника табиптары ни өсөндөр үҙҙәренең хатаһын танымай. Табиптар менән уртаҡ тел табып булмағас, Адель Башарова судҡа мөрәжәғәт итә. Суд алдынан үткәрелгән экспертиза ла күҙҙәге еп операция ваҡытында ҡалыуын иҫбатланы. Әммә шәхси клиника хеҙмәткәрҙәре пациенттың күҙен ҡабаттан тикшерергә һәм яңынан экспертиза үткәререү теләген белдерҙе. Бындай тәҡдим Адель Башарованы ла, уның адвокатын да аптырашта ҡалдырҙы. Һөҙөмтәлә судья уртаҡ килешеүгә килергә һәм уйлау ваҡытын биреп, суд барышын икенсе көнгә күсерҙе. Ә Адель Башароваға иһә хәҙер күҙҙә тороп ҡалған епте алыу өсөн йәнә операция эшләтергә тура киләсәк.


Дружинник һәләк булған йәки яраланған осраҡта уның ғаиләһенә Республиканың резерв фондынан пособие түләнәсәк - GTRK.TV — Новости Уфы и РБ\nДружинник һәләк булған йәки яраланған осраҡта уның ғаиләһенә Республиканың резерв фондынан пособие түләнәсәк\nДружинник һәләк булған йәки яраланған осраҡта уның ғаиләһенә Республиканың резерв фондынан пособие түләнәсәк.\nӘле Башҡортостанда 7 мең кешелек 300 дружина бар. Былтыр ғына уларҙың тырышлығы менән 117 енәйәт асыҡланған. Дружиналарҙы быйыл ниндәй яңылыҡтар көтә? Ҡайтанан тергеҙелгән “халыҡ дружиналары” полиция хеҙмәткәрҙәре менән бер рәттән йәмәғәт тәртибен һаҡлауҙа ҡатнаша. 2015 йылдың июнендә республикала халыҡ дружиналары тураһында ҡанун ҡабул ителгәндән һуң, Башҡортостанда 7 мең кешенән торған 300 дружина барлыҡҡа килде. Улар тәртип һаҡлау органдарына ярҙам итә, юғалған кешеләрҙе эҙләүҙә лә ҡатнаша. 2016 йылдың һуңғы ун айында дружинасылар тарафынан 117 енәйәт эше һәм 6 меңдән ашыу административ хоҡуҡ боҙоуҙар асыҡланған.Граждандарҙы үҙ теләк¬тәре менән йәмәғәт тәр¬тибен һаҡ¬лауҙа ҡатнашыуға йәлеп итеү өсөн әле өҫтәмә гарантиялар исемлеге барлана, социаль яҡлау ҙа мөһим. Сөнки дружинасылар эше өсөн аҡса түләнмәй. Шулай ҙа, дружина эшендә ҡатнашыр¬ға теләк белдер¬гәндәргә дәртләндереү сраларын булдырыу ҡарала. Шулай уҡ, ошо вазифа бурыстарын үтәгәндә үлем осраҡтары теркәлһә, дружинасының яҡындарына бер тапҡыр түләнә торған пособие бирелеү тураһында ҡануниәткә үҙгәреш индерелә.Мөһим мәсьәләләрҙең береһе финанслауға ҡайтып ҡала. Халыҡ дружиналарының уңышлы эшмәкәрлеге өсөн матди-техник база булдырыу мөһим. Халыҡ дружинаһына инеү ирекле. Теләге булған һәр кем йәмәғәт тәртибенә һаҡлауҙа хоҡуҡ һаҡсыларына ярҙамға килә ала. Уларҙың уртаҡ эшмәкәрлеге ысынлап та, ыңғай һөҙөмтәләр бирә. Шуға дружинасылар рәтенә күберәк граждандарҙы йәлеп итеү мөһим бурыстарҙың береһе булып ҡала.\n05 декабря Ғәҙәттән тыш хәлдәр министрлығының Башҡортостандағы идаралығы иҫкәртә\n05 декабря Башҡортостанда “Шыршы” операцияһы башланды


«Киске Өфө» гәзитенең сайты - №5, 30 ғинуар - 5 февраль, 2016 - Информационные страницы\n№5, 30 ғинуар - 5 февраль, 2016\n2020 йылда Башҡортостанда тағы ла бер абруйлы мәҙәни сара - Бөтә донъя Фольклориадаһы үтәсәк. Ошо мәртәбәле сараға әҙерлек сиктәрендә Республика халыҡ ижады үҙәге ҡарамағындағы "Сәсәндәр үҙәге", Бөтөн донъя башҡорттары ҡоролтайы Башҡарма комитеты ҡарамағындағы "Ағинәй" йәмәғәт ойошмаһы башҡорт ырыуҙарының милли кейемдәрен, традицион биҙәнеү әйберҙәрен тергеҙеү, был боронғо шөғөлдәребеҙҙе үҙләштергән ҡатын-ҡыҙҙарыбыҙҙы дәртләндереү маҡсатында "Селтәр" (селтәрҙе ҡайһылыр төбәктә - һаҡал, ҡайһыһындалыр - алмиҙеү, хәситә, яға, түшелдерек, тиҙәр) бәйгеһе ойоштора. Уның положениеһы "Киске Өфө"нөң 4-се һанында, "Бәйләнештә" социаль селтәренең "Башҡорт ҡатын-ҡыҙы" төркөмөндә баҫылды, республика район-ҡалаларының мәҙәниәт бүлектәренә ебәрелде. Ә был фотоһүрәттәге ағинәйҙәр - Әбйәлил районы Асҡар ауылының "Миләш" фольклор ансамбле ағзалары. Башҡорт халыҡ фольклор ансамбле исемен йөрөткән был коллектив ағзалары, күрәһегеҙ, ошо төбәк башҡорт ырыуҙарына хас милли кейем, селтәр һәм ҡашмауҙар кейгән.\nБР Юғары Суды ОДН буйынса электр энергияһына түләтеүҙәр иҫәпләүҙе законһыҙ тип танығандан һуң, уны тыйып, милекселәргә элек түләнгән сумманы кире ҡайтарып биреү тураһында ҡарар сығарған.\nНИНДӘЙҺЕҢ ҺИН, ҠАЛА БАШҠОРТО?\n"Үлемһеҙ полк" акцияһында ҡатнашып, күптәр үҙҙәренең ата-олатайҙарының батырлыҡтары менән ҡыҙыҡһынды. Ошо парадтан һуң үҙем белгән тиҫтерҙәремдең күҙҙәрендә, йөҙҙәрендә ғорурлыҡ сатҡылары күреп һөйөндөм.\nУнда ул ойоштороусыларҙы шаҡ ҡатырып, 16 килолыҡ герҙе 10 минут эсендә 121 тапҡыр күтәреп күрһәтә. Судьялар урта буйлы ғына, артыҡ ҡалын булмаған ҡатындан бындайҙы көтмәгән була, әлбиттә. Ошо хәлдән һуң башлана инде барыһы ла.\nТОЛСТОЙҘЫҢ БАШҠОРТТАРҘА БУЛҒАНЫ\nБашҡорттар хатта ки икмәк киҫәген дә бер үҙҙәре генә ашай алмай икән, тип һөйләйҙәр. Ҡыҙыҡ күреп, старшина малайына ҡалас биргәйнек, ул уны ваҡ ҡына киҫәктәргә бүлеп, шунда ултырған башҡорттарға таратып сыҡты.\nӘммә булған бит һәм бар шундай шәхестәр - улар өсөн илдәге идеология, түрәләрҙең алышыныуы, рухи инаныстарҙың үҙгәреүе мөһим түгел. Уларҙың үҙәктәге маҡсаттары, терәүҙәре ныҡ, бер ниндәй заман еле лә һындыра алмай.\nТормоштоң тарлығы - тема тарлығына, тема тарлығы әҫәрҙең фәҡирлегенә килтерә. Фәҡир әҫәрҙе бөгөнгө XXI быуат кешеһе уҡымай. Ул уның урынына интернеттан, йә булмаһа, телевизорҙан юҡ-бар нәмә ҡарай.\nОшо ҡондоҙҙар быуа быуып, һыу запаслап, бәлки, йылғаны ҡороп бөтөүҙән ҡотҡарыр: быуала һыу самалап ҡына ағыҙыла бит. Ҡондоҙҙар ишәйеп китеп, быуалар күбәйһә, йылғаның хәле бермә-бер яҡшырыр ине.


Ҡанат ҡаға-ҡаға юлға сыға “Аманат”\n28 Апрель 2020, 19:24\nСәләм, дуҫтар! Компьютер, телевизор, телефондарҙан ялҡып китмәнегеҙме әле? Ай-һай, еңел түгел көнө буйы күҙ талдырып, экранға текләп ултырыуы. “Уҡыусыларыбыҙ йөкмәткеле, ҡыҙыҡлы ҡағыҙ баҫма уҡыһын әле” – тип, “Аманат”тың апрель һанын беҙ район, ҡалаларға оҙаттыҡ. Тиҙҙән журнал һеҙгә барып етәсәк!Был һанда беҙ ниндәй ҡыҙыҡлы мәҡәләләр менән шатландырмаҡсыбыҙмы? Әйҙәгеҙ һуң, өр-яңы һанға күҙ һалып үтәйек.\n“Еңеү еңел бирелмәне” конкурсына, “Башҡортостан беҙҙән башлана” шиғриәт бәйгеһенә һеҙҙән Бөйөк Еңеүгә арналған күптин-күп эштәр алдыҡ. Был һанда шуларҙың иң яҡшыһы тип табылғандары баҫылып сыҡты. Ә “Ижад ҡомары”нда Миңнира Бикәнәсованың “Вирус” тигән әкиәте донъя күрҙе. Әгәр ҙә ҡусты, һеңлеләрегеҙ “Коронавирус нимә була ул?” тип һораһа, ошо әкиәтте уҡып, ишеттерерһегеҙ.\nАл ойоҡ, зәңгәр сандали кейеп, йәшел сиҙәм өҫтөнән сабыусы малай тураһында һеҙ “Билдәле шәхестәрҙең бала сағы” рубрикаһында уҡырһығыҙ. Хәҙер ул малай – оло ағай, Рәсәй Театр эшмәкәрҙәре союзы ағзаһы, Башҡортостандың халыҡ артисы, Мәжит Ғафури исемендәге Башҡорт академия драма театры актеры. Һүҙ, әлбиттә, Илдар Ғүмәров тураһында бара. Актерҙың бала саҡ хәтирәләре һеҙгә бик оҡшар, тигән өмөттә ҡалабыҙ.\nНимә ул уран? Химик радиоактив элемент икәнлеген беләбеҙ ҙә ул, башҡорттарҙа уран тигән ырыу барлығын белеүселәр күпме икән? Уран ырыуы – Башҡортостандың төньяҡкөнбайыш төбәген төйәк иткәнбашҡорт ырыуҙарының береһе. Уран башҡорттары, көньяҡтан Мейәс йылғаһы буйына күсенеп, һуңынан Кама һәм Беүә йылғалары араһында таралып, Гәрәй, Ғәйнә, Ирәкте, Ҡатай, Ыуаныш исемле башҡорт ырыуҙары менән күрше йәшәй. Башҡорт тарихын төплө өйрәнеүселәргә Азат Юландың был мәҡәләһе бик файҙалы сығанаҡ буласаҡ.\nХәйбулла районында 1963 йылдың көҙөндә күктән көслө шартлау яңғыратып, Күктән бер нәмә килеп төшә. Уны “Бикйәндең йыһан ҡунағы” тип атайҙар. Был ысын булған хәлде Йылайыр районы Аралбай ауылынан Фәрит Әхмәров тигән ағай ҡағыҙға төшөрөп, беҙгә ебәргән. “Көтөлмәгән “ҡунаҡ” йәки Бикйәндең “йыһан ҡунағын” ҡаршы алғаны” тигән очерк һеҙгә оҡшар!\nАпрель урталарында беҙ сайтта һәм социаль селтәрҙәрҙә вайндар конкурсын иғлан иткәйнек. Нимә ул вайн? Уны төшөрөүсе кем була? Ҡалайтып уны төшөрөргә? Был һорауҙарға яуаптарҙы Миләш Үтәғолованың “Вайн һайын – ҡыҙыҡ=мыҙыҡ!” мәҡәләһенән табырһығыҙ. Дуҫтар, ниңәлер конкурс бик һүлпән бара, видеоларығыҙҙы беҙгә ебәрә һалығыҙ!\nБыйыл сығарылыш синыф уҡыусыларына ла “дистанционка”ның ауыр осо бик ныҡ эләкте – уҡытыусы менән парта артына ултырып, БДИ, ТДИ-ға әҙерләнеү, консультацияларға йөрөү тыйылған эшкә әйләнде лә ҡуйҙы. Өйҙә ултырып ҡына имтиханға әҙерләнеп буламы икән? Был һорауға “БДИ” рубрикаһында үҙҙәре ошо юлды үткән студент ағай-апайҙар яуап бирә.\nПостерҙа сыҡҡан йырсы, бейеүсе егетте белмәгән кеше юҡтыр ул. Сәй яратҡан Бөрйән егете Алтынай Вәлитов бит ул! Әңгәмәлә ул журнал уҡыусыларына нисек итеп бармаҡһыҙ ҡалыуы, ниндәй сәй яратыуы, һөйгәне Алһыу тураһында бәйән итә.\n“Донъяла тажвирус ҡотора! Унан нисек ҡотолорға?” – был һорау бик күптәрҙе борсоуға һалды. Беҙ һеҙгә нисек итеп унан һаҡланырға була, ни эшләргә ярай, ә ниндәй аҙымға бармауығыҙ хәйерлерәк булыр – шуның хаҡта бәйән итәбеҙ. Белеп ҡуйығыҙ, вирус – ул тере организм түгел, уны үлтереп булмай.\nҺеҙҙең ҡулығыҙҙа яурындан терһәккә тиклем урында йөй бармы? Тыуғас та яһала торған БЦЖ тигән вакцинанан ҡалған эҙ икән ул! Илшат Зарипов был вакцинаның нисек коронавирустан һаҡлай алыу мөмкинлеге тураһында бик файҙалы мәҡәлә яҙған.\nШулай уҡ беҙ “Оҫтахана” битендә анатомик битлектең тегеү схемаһын тәҡдим иттек. Ололар һәм балалар өсөн битлектең өлгөһөн дә журнал битендә бирҙек. Ҡайҙан табайым да, ҡалайтып тегәйем, тип аптырайһы түгел – журналдан ҡырҡып алып, тауарға һалып, уратып һыҙырға ла, киҫеп алып, тегергә генә ҡала.\nҮҙҡурсаланыш ваҡытында бер ҡайҙа ла сығырға ҡушмайҙар. Ҡулда –телефон, алдыбыҙҙа – ноутбук, бикләнеп тик ултырабыҙ. Бәй, кино-фәлән ҡарап ваҡыт үткәргәнсе, Интернетта аҡса эшләргә өйрәнә торайыҡ әле! Рәзил Бикбулатов ағайығыҙ һеҙҙе был юлы ниндәй сайттарҙа текст йыйып, иғландар, фото, видео ҡуйып аҡса эшләп була – шул юҫыҡта “уҡыта”.\n“Мажаралы бала саҡ” конкурсына республикабыҙҙа билдәле кешеләр ҙә булған ҡыҙыҡтарын яҙып ебәрә. Һеҙ был һанда Риф Ғәбитовтың инәһенән әрләнгәне тураһында уҡырһығыҙ. Йылайыр һылыуы Зарема Таһированың балалар баҡсаһындағы тормошо менән тап ошо рубрикала танышырһығыҙ.\nЯратып уҡыған, гелән күҙәтеп барған рубрикала – “Мәңгелек сер”ҙә ике ҡыҙҙың хаты баҫылып сыҡты. Нурия “Мин оҙонмон, ә оҡшатып йөрөгән егетем буйға бәләкәй” – тип бошонһа, Гөлгөл нисек итеп мәмерйәлә мөхәббәтен осратыуы тураһында яҙып ебәргән.\nЖурналға күҙәтеүҙең иң аҙағына иң ҡыҙыу конкурстарыбыҙҙың береһе – “Ай, һылыу!”ҙы ҡалдырҙыҡ. Кем еңеүсе булған икән? Сер һандығын бер аҙ аса биреп ҡуябыҙ – был матурҡай дүрт ағай, ҡусты араһында бер мәрйен кеүек кенә үҫкән Йылайыр ҡыҙы ул!\nЙә, артығын “һайрамаҫ” элек, күҙәтеүҙе ошо урында туҡтатып торайыҡ.\nӘлеге ваҡытта “Аманат” журналына 2020 йылдың 2-се яртыһына льготалы яҙылыу осоро бара. Өйҙән сыҡмай ғына сайт аша ла яҙыла алаһығыҙ (бының турала ошо һылтанма аша ҡарағыҙ: https://amanat.rbsmi.ru/articles/m-l-m-t/Amanat-a-12-tashlama-men-n-nisek-ya-ilir-a-230542/).\n30 апрелгә тиклем “Аманат”ҡа яҙылыу хаҡы – 309 һум да 60 тин. 1 майҙан 350 һум да 28 тин буласаҡ.\n“Аманат”тан айырылмағыҙ! Бер ниндәй Интернет та, телевизор ҙа журналды алмаштыра алмай!


Әбйәлил районында ҡара сиңерткәгә бәйле ғәҙәттән тыш хәл иғлан ителде\nҠоротҡостар тиҫтәләп ауыл биләмәһендә күҙәтелгән. Июнь башынан юғалтыуҙар иҡтисади зыян сигенән 3-4 тапҡырға артып киткән. Һөҙөмтәлә 13 200 гектар майҙанда ауыл хужалығы культуралары юҡҡа сыҡҡан. Әйткәндәй, төбәктә йәшәүселәр былтыр ҙа ҡара сиңерткәләргә ҡаршы көрәш алып барғайны. Хәүефле бөжәктәргә ҡаршы көрәш бер ай дауам итте.


Стәрлетамаҡта «Уңышлы ҡатын-ҡыҙҙар йондоҙлоғо» ҡала конкурсы үтте // Йәмғиәт | новости башинформ.рф\nСтәрлетамаҡта «Уңышлы ҡатын-ҡыҙҙар йондоҙлоғо» ҡала конкурсы үтте\n10:00, 28 февраля 2012 Йәмғиәт\nСтәрлетамаҡта «Уңышлы ҡатын-ҡыҙҙар йондоҙлоғо» асыҡ ҡала конкурсы үтте. Унда Стәрлетамаҡ һәм Салауат ҡалаларынан төрлө һөнәргә эйә булған ҡатын-ҡыҙҙар ҡатнашты. Конкурсанттар эссе һәм видеороликтан торған йәмғеһе 12 презентация эшен тәҡдим итте.\nКонкурсты ойоштороусылар араһында — ҡала округы хакимиәте һәм Башҡортостан Республикаһының «Уңышлы ҡатын-ҡыҙҙар союзы» төбәк йәмәғәт ойошмаһы. Талантлы һәм уңышлы гүзәл зат вәкилдәрен асыҡлау, етәксе ҡатын-ҡыҙҙар эшмәкәрлеге, уларҙың ҡаҙаныштары тураһында йәмәғәтселек араһында яҡшы фекер тыуҙырыу – был конкурстың төп маҡсаты.\nКонкурста ҡатнашыусылар «Мине борсой… Мин тәҡдим итәм» темаһына сығыш яһап, үҙҙәрен борсоған проблемалар тураһында һөйләне һәм уларҙы хәл итеү юлдарын тәҡдим итте. Ә видеороликтар гүзәл ханымдарҙың тормошона һәм ижадына арналғайны.\nҠала хакимиәтенең киң мәғлүмәт саралары менән бәйләнештәр бүлегенән хәбәр итеүҙәренсә, еңеүселәрҙең исемдәре Халыҡ-ара ҡатын-ҡыҙҙар көнөнә арналған тантаналы йыйылышта аталасаҡ. Ул 6 мартта Ҡала мәҙәниәт һарайында үтәсәк.\nТеги: конкурстар, ҡатын-ҡыҙҙар


Башҡорт балы һәм косметикаһы Сочиҙағы Олимпиадала ҙур ихтыяж менән файҙалана // Иҡтисад | новости башинформ.рф\nБашҡорт балы һәм косметикаһы Сочиҙағы Олимпиадала ҙур ихтыяж менән файҙалана\n10:05, 11 февраля 2014 Иҡтисад\nБашҡортостан умартасыларының продукцияһы хәҙер Сочиҙағы Олимпиада сиктәрендә барған махсус күргәҙмә-йәрминкәлә ҙур популярлыҡ менән файҙалана.\nАлдан хәбәр итеүебеҙсә, спорт донъяһында йылдың иң мөһим ваҡиғаһына Башҡортостан умартасылыҡ һәм апитерапия буйынса ғилми-тикшеренеү үҙәге биш тонна төрлө-төрлө продукция ебәрҙе. Күптәнән республиканың визиткаһы булған балдан тыш, Имеретин уйһыулығындағы бренд күргәҙмәһендә һитә, һеркә һәм ҡорт елеме, шулай уҡ ҡортсолоҡ продукттарын ҡулланып дауалау-иҫкәртеү һәм косметика продукциялары күрһәтелгән. Бөтә донъя масштабындағы ярыштарҙың ҡунаҡтарына һәм ҡатнашыусыларға бөтәһе 150 төр тирәһе продукция тәҡдим ителә.\n— Беҙҙең бөтә продукцияны тиерлек, шулай уҡ ҡорт елеме менән «Сәләмәтлек шишмәһе» һыуын һәм «Башҡортостан» алкоголһеҙ бальзамын, милли башҡорт костюмдары менән биҙәлгән йомшаҡ сувенир бал ҡорттарын һатып алып бөттөләр. Күргәҙмәгә килеүселәрҙең күбеһе – сит ил кешеләре. Улар республикабыҙ менән ҡыҙыҡһына, беҙгә төрлө-төрлө бик күп һорауҙар бирә. Хатта, Рәсәй картаһы төшөрөлгән электрон таблола Башҡортостан нәҡ ҡайһы урында урынлашҡанын күрһәтеүҙе һорайҙар, уларға бөтәһе лә ҡыҙыҡлы. Ярай әле беҙҙең арала бер нисә телдә, шул иҫәптән инглиз немец һәм португалды, еңел арашҡан кешеләр бар. Күргәҙмә буйынса күршеләребеҙҙең ундайҙары юҡ һәм шунлыҡтан күп һанлы сит ил көйәрмәндәре менән аралашҡанда уларға ҡыйыныраҡ тура килә. Бынан тыш, Сочиҙағы Олимпиада эшендә республика тураһында үҙебеҙ менән алып килгән махсус мәғлүмәт стендтары һәм буклет-презентациялар ярҙам итә, — тип һөйләне «Башинформ» агентлығына Башҡортостан умартасылыҡ һәм апитерапия буйынса ғилми-тикшеренеү үҙәге генераль директорының тышҡы бәйләнештәр буйынса урынбаҫары Рима Ибраһимова.\nИҫегеҙгә төшөрәбеҙ, «олимпия» балы 150 грамдан алып дүрт килограмға тиклем пластик, быяла һәм ағас һауыттарға тултырылған. Дөйөм алғанда фасовкалау өсөн 68 төр тара ҡулланылған, уларҙың күп өлөшө – ағастан сувенир продукцияһы: биҙәкләнгән ағас мискәләр, биҙрәләр, туҙҙан тырыздар.\nМахсус күргәҙмә-йәрминкә 16 мартта, XХII ҡышҡы Олимпия һәм XI ҡышҡы Паралимпия уйындары ябылғандан һуң, тамамлана.\nТеги: сочи-2014, башҡорт балы